c: text/html

text:
Ngaba AmaNgqina KaYehova Alihlelo LaseMerika?
Ikomkhulu lethu liseUnited States. Noko ke, asilohlelo laseMerika ngenxa yezi zizathu zilandelayo:
Abanye abantu bathi ihlelo liqela eliqhekeke kwicawa ethile. AmaNgqina kaYehova akaqhekekanga ecaweni. Kunoko, sivakalelwa kukuba siye sabuyela kwindlela yamaKristu enkulungwane yokuqala.
AmaNgqina kaYehova ashumayela kumazwe angaphezu kwama-230. Kungakhathaliseki ukuba sihlala phi, simi kwicala likaYehova uThixo noYesu Kristu, kungekhona elikarhulumente waseUnited States naye nawuphi na omnye urhulumente.—Yohane 15:19; 17:15, 16.
Zonke iimfundiso zethu zisekelwe eBhayibhileni, kungekhona kwizinto ezabhalwa yinkokeli yonqulo yaseUnited States.—1 Tesalonika 2:13.
Silandela uYesu Kristu, hayi inkokeli engumntu.—Mateyu 23:8-10.
Funda Okungakumbi
IBheteli YaseBrooklyn Imbali Yeminyaka Eli-100
Funda ngesizathu sokuba amaNgqina kaYehova afudukele eNew York nesokuba athiye ikomkhulu lawo ngokuthi yiBheteli.

robotstxt: allowed

filter: keep


text:
INQAKU ELINGUMXHOLO
Ukho Na Umntu Onokulazi Ikamva?
Sonke siyacinga ngekamva. Sifun’ ukwazi ukuba liya kuba njani ikamva lethu nelabantu esibathandayo. Sizibuza imibuzo enjengethi: ‘Ngaba abantwana bam bangaphila kwihlabathi elingcono? Ngaba kukho intlekele eza kutshabalalisa ihlabathi? Ngaba ikho into endinokuyitshintsha ngoku kubomi bam ukuze ikamva lam libe bhetele?’ Lo ngumnqweno oqhelekileyo; sisoloko sifun’ ukwazi nokuqiniseka ngekamva lethu. Ukuba unokuqiniseka ngekamva lakho, unokukwazi ukuzilungiselela.
Ngoko ke, linjani ikamva lakho? Ukho olaziyo? Iingcali eziye zazama ukuqikelela ikamva ziye zanyanisa, kodwa zabhideka amaxesha amaninzi. Kanti kuthiwa uThixo usoloko enyanisile ekuchazeni iziganeko ezizayo. ILizwi lakhe lithi ngaye: “Lowo uxela ukuphela kwasekuqaleni, kwakudala izinto ebezingekenziwa.” (Isaya 46:10) Uye wanyanisa kangakanani?
UNYANISE KANGAKANANI UTHIXO?
Kutheni ufanele ube nomdla kwindlela ezibe yinyaniso ngayo iziprofeto zikaThixo? Kaloku, ukuba kukho isanuse semozulu esisoloko sinyanisile kangangexesha elide, uya kusithemba. Ngokuqinisekileyo uya kunikel’ ingqalelo xa sichaza imozulu yangomso. Ngokufanayo, ukuba uyaqonda ukuba uThixo uye wazichaza ngokuchanileyo iziganeko zexesha elizayo, ngokuqinisekileyo uya kuba nomdla koko akuchazayo ngekamva.
UKUTSHATYALALISWA KWESIXEKO ESIKHULU:
Ngokomzekelo, bekuya kuba yinto emangalisa ngokwenene ukuchaza ngokuchanileyo ukuba isixeko esikhulu, nebesiligunya elinamandla kangangamakhulu eminyaka, siza kutshatyalaliswa kungekudala. Loo nto yenzeka xa uThixo wachaza kwangaphambili ukuphanziswa kweNineve. (Zefaniya 2:13-15) Bathini ababhali-mbhali ngesi siganeko? Kwiminyaka yee-600, malunga neminyaka eyi-15 emva kokuba uThixo echaze ukuphanziswa kweNineve, yahlaselwa yaza yabhukuqwa yiBhabhiloni namaMedi. Ukongezelela, uThixo wayechaze nokuba iNineve yayiza kuba “ngumqwebedu njengentlango.” Ngaba kwenzeka ngokwenene oko? Ewe. Nangona esi yayisisixeko esikhulu esingange-518 skwe khilomitha, abo bahlaseli abazange basilondoloze baze basisebenzise, njengoko kwakulindelekile. Kunoko, basitshabalalisa. Ngaba ukho umhlalutyi wezopolitiko obenokuzichaza ngokuchane ngaloo ndlela ezo ziganeko?
UKUTSHISWA KWAMATHAMBO ABANTU:
Ngubani obenokuba nesibindi sokuba, kwiminyaka eyi-300 ngaphambili, achaze igama nomnombo wokuzalwa womntu owayeza kutshisa amathambo abantu esibingelelweni, kuquka igama ledolophu esasiza kuba kuyo eso sibingelelo? Ukuba oko bekunokuba yinyaniso, ngokuqinisekileyo bekuya kumenza adume. Omnye umkhonzi kaThixo wathi: ‘Kuza kuzalwa unyana ogama linguYosiya endlwini kaDavide’ . . . , yaye “amathambo abantu uya kuwatshisa” kwisibingelelo esikwidolophu yaseBheteli. (1 Kumkani 13:1, 2) Kumakhulu amathathu eminyaka kamva, kwintsapho kaDavide, kwazalwa ukumkani ogama linguYosiya
UKUPHELISWA KOBUKHOSI:
Ibiya kumangalisa ngokwenene into yokuba kubekho umntu onokuchaza ngokuchanileyo igama lomntu
Sikhankanye imizekelo emithathu ebonisa indlela uThixo aye wanyanisa ngayo ekuchazeni iziganeko zekamva. Akuphelelanga nje kwezi ziganeko. Inkokeli yamaYuda uYoshuwa, yachaza into eyayisaziwa kakuhle ngabo babephulaphule, yathi: “Niyazi kakuhle ngeentliziyo zenu zonke nangemiphefumlo yenu yonke ukuba akusilelanga nalinye ilizwi kuwo onke amazwi alungileyo uYehova uThixo wenu awathethileyo kuni. Onke abe yinyaniso kuni. Akusilelanga nalinye ilizwi kuwo.” (Yoshuwa 23:1, 2, 14) Abantu bomhla kaYoshuwa babengenakuyikhanyela into yokuba izithembiso neziprofeto zikaThixo zibe yinyaniso. Kodwa wenza njani uThixo? Kukho umahluko omkhulu phakathi kweendlela zikaThixo nezabantu. Kubalulekile ukwazi oku, kuba uThixo uye wachaza iziganeko ezibalulekileyo eziza kwenzeka kwikamva neziya kukuchaphazela ngokuqinisekileyo.
IZIPROFETO ZIKATHIXO NOKUQIKELELA KWABANTU
Xa abantu beqikelela ikamva badla ngokuthembela kuphando abalwenzileyo, okanye kubantu abathi banolwazi olungaphezu kolwemvelo. Emva kokuchaza oko bakuqikeleleyo, abantu badla ngokulinda ukuze babone oko kuza kwenzeka.
Ngokungafaniyo nabantu, uThixo uyazazi zonke izibakala. Uziqonda kakuhle izenzo neengcamango zabantu, ngoko ke, xa ethanda, uThixo uyakwazi ukujonga kwangaphambili oko abantu nohlanga luphela luza kukwenza. Kodwa uThixo unokwenza okungaphezu koko. Unokuzilawula okanye azitshintshe iimeko ukuze aqinisekise ukuba kuyenzeka oko akuchaze kwangaphambili. Uthi, ‘IIizwi lam eliphuma emlonyeni wam, aliyi kubuyela kum ngaphandle kwemiphumo, yaye liya kukuphumelelisa ngokuqinisekileyo oko ndilithumele kona.’ (Isaya 55:11) Ngoko ke, ezinye zeziprofeto zikaThixo zichaza nje kuphela oko aza kukwenza kwixesha elizayo. Uyaqinisekisa ukuba iziprofeto zakhe zisoloko ziyinyaniso.
IKAMVA LAKHO
Ngaba ikho indlela yokulichaza ngokuchanileyo ikamva lakho nelabantu obathandayo? Ukuba wazi kwangaphambili ngesivuthuvuthu esizayo, unokuzilungiselela ukuze usinde. Kuyafana ke nangesiprofeto seBhayibhile. UThixo uye wachaza ukuba kuza kubakho utshintsho olukhulu ehlabathini kungekudala. (Funda ibhokisi ethi: “ Oko UThixo Akuchazayo Ngekamva.”) Eli kamva lahluke kakhulu koko kuqikelelwa ziingcali ezininzi.
Kujonge ngale ndlela oku: Ikamva leli hlabathi liqulunqwe lagqitywa. Sele libhaliwe, yaye unokuzifundela ngalo. UThixo uthi, ‘Ndixela isiphelo kwasekuqaleni. Ndithi, “Icebo lam liya kuma, yaye yonk’ into endiyoliswa yiyo ndiya kuyenza.”’ (Isaya 46:10) Wena nentsapho yakho ninokuba nekamva elimangalisayo. Cela amaNgqina kaYehova akuchazele ngoko iBhayibhile ikutshoyo ngezinto eziseza kwenzeka. AmaNgqina awangabo oosiyazi; yaye aweva mazwi avela kwelemimoya; engenawo namandla akhethekileyo okubona ikamva. Angabafundi beBhayibhile abanokukubonisa izinto ezintle uThixo aza kukwenzela zona kwikamva.


text:
Babanjelwe Ukholo Lwabo
AmaNgqina kaYehova aneminyaka engaphezu kweyi-100 enenkululeko yonqulo kuMzantsi Korea, kodwa ke abo bangavumiyo ukuya emkhosini ngenxa yezazela zabo abanayo ncam le nkululeko. Nyaka ngamnye, urhulumente welo uvalela abafana abangamakhulu-khulu abangamaNgqina. Ukususela kwixesha leMfazwe yaseKorea ukuza kutsho namhlanje, uMzantsi Korea uye wawatshutshisa ngokungenalusini amaNgqina angafuniyo ukuya emkhosini yaye akenzi necebo lokuba enzele ilizwe ezinye iinkonzo. Waba yintoni umphumo? UMzantsi Korea uye wagweba amaNgqina angaphezu kwayi-18 000 ukuba athothoze entolongweni, xa iyonke iminyaka agwetyelwa yona ingaphezu kweyi-35 000 kuba nje engavumi ukuya emkhosini.
Iimeko Zaphucuka Entolongweni
AmaNgqina ayekade evalelwa phantsi kweemeko ezingaginyisi-mathe yaye evalelwa ithuba elide, kodwa ngoku noko iimeko zaphucuka nezigwebo zehliswa zaya kutsho kwiinyanga eziyi-18. Abaphathi beentolongo bayawavumela amaNgqina amaninzi ukuba abe neentlanganiso zawo zonqulo. Ukongezelela uninzi lwamaNgqina avalelweyo luye lwahlulwa kwizisele ezinezaphuli-mthetho lwaza lwavalelwa namanye amaNgqina. *
Indlela Amanye Amazwe Awubona Ngayo Lo Mba
IKomiti Yamalungelo Abantu YeZizwe Ezimanyeneyo enomsebenzi wokuqwalasela indlela iBhunga Lamazwe Ngamazwe Lamalungelo Ezopolitiko, iye yavakalisa izihlandlo eziliqela ukuba uMzantsi Korea * uwasingela phantsi amalungelo amaNgqina angavumiyo ukuya emkhosini ngenxa yezazela zawo. Ngokomzekelo, ngo-Oktobha 25, 2012, le komiti yafumanisa ukuba uMzantsi Korea unetyala ngenxa yokungawahloneli amalungelo abafana abayi-388 abangamaNgqina kaYehova. Le komiti yoleka ngelithi, “ilungelo lokungayi emkhosini liyahambelana nenkululeko yokucinga, eyesazela neyonqulo. Eli lungelo livula ikroba lokuba umntu angayi emkhosini ukuba iinkolelo okanye unqulo lwakhe alumvumeli.” Urhulumente woMzantsi Korea akakatshintshi yaye usaqhubeka ecinezela abafana abaninzi ngokungabaniki inkululeko yokucinga, eyesazela neyonqulo njengoko iKomiti Yamalungelo Abantu Yezizwe Ezimanyeneyo ifuna njalo.
Iziganeko Ngokwamaxesha
NgoMatshi 3, 2015
AmaNgqina KaYehova ayi-613 asentolongweni ngenxa yokuba izazela zawo zingawavumeli ukuba aye emkhosini.
Ngo-Oktobha 31, 2014
AmaNgqina KaYehova ayi-597 asentolongweni ngenxa yokuba izazela zawo zingawavumeli ukuba aye emkhosini.
NgoAgasti 31, 2014
AmaNgqina ayi-562 avalelwe entolongweni ngenxa yokuba izazela zawo zingavumi ukuba aye emkhosini.
NgoJuni 30, 2014
Bekukho amatyala angamashumi amabini anesibhozo asamisiweyo kwiNkundla Yomgaqo-siseko abandakanya amadoda ayi-618 avalelwe kuba engavumi ukuya emkhosini ngenxa yezazela zawo.
NgoJanuwari 28, 2014
Umongameli welo ukhulule abafana abangamaNgqina ngaphambi kwexesha, xa bebonke bamalunga ne-100 yaye babanjelwe ukungayi emkhosini; ngoJanuwari 31 kwavalelwa abayi-513.
NgoNovemba 2013
AmaNgqina ayi-599 avalelwa kuba engavumi ukuya emkhosini.
NgoAprili 2013
Uninzi lwamaNgqina asentolongweni ohlulwa kwizaphuli-mthetho aza avalelwa namanye amaNgqina.
NgoOktobha 25, 2012
IKomiti Yamalungelo Abantu YeZizwe Ezimanyeneyo yafumanisa ukuba uMzantsi Korea wophule umthetho weBhunga Lamazwe Ngamazwe Lamalungelo Ezopolitiko (wenkululeko yokucinga eyesazela neyonqulo) ngokunyanzela amaNgqina ayi-388 ukuba aye emkhosini.
NgoAgasti 30, 2011
INkundla Yomgaqo-siseko ifumanise ukuba izohlwayo ezifunyanwa ngabantu abangafuniyo ukuya emkhosini ngenxa yezazela zabo azingqubani noMgaqo-siseko waseKorea.
NgoMatshi 24, 2011
IKomiti Yamalungelo Abantu YeZizwe Ezimanyeneyo ifumanise ukuba uMzantsi Korea awuyithobelanga imithetho yeBhunga Lamazwe Ngamazwe Lamalungelo Ezopolitiko ngoba uye wanyanzela amaNgqina ayi-100 ukuba aye emkhosini.
NgoJanuwari 15, 2009
Enye ikomishoni kwiofisi kamongameli yakhupha ingxelo ethi urhulumente woMzantsi Korea ubekek’ ityala ngokufa kwamaNgqina amahlanu awayevalelwe ukususela ngo-1975 ukuya kutsho ngo-1985, kuba ethobela izazela zawo.
NgoDisemba 2008
UMzantsi Korea wawuza kwenza amalungiselelo okuba abo bangafuniyo ukuya emkhosini benzele ilizwe ezinye iinkonzo, kodwa loo malungiselelo apatyalaka.
NgoSeptemba 18, 2007
UMphathiswa Wezokhuseleko woMzantsi Korea wathi abantu abangafuniyo ukuya emkhosini ngenxa yonqulo, basenokukhetha ukwenza ezinye iinkonzo, waphinda wathembisa ukuhlaziya imithetho elawula umkhosi.
NgoNovemba 3, 2006
IKomiti Yamalungelo Abantu YeZizwe Ezimanyeneyo yafumanisa ukuba uMzantsi Korea ubekek’ ityala ngokunyanzela amaNgqina amabini ukuba aye emkhosini.
NgoAgasti 26, 2004
INkundla Yomgaqo-siseko iyayixhasa indlela yokohlwaya abantu abangafuniyo ukuya emkhosini.
Ngo-2001
Iofisi yomkhosi yayeka ukunyanzela abantu ukuba baye emkhosini nezigwebo zentolongo zehliswa zisuka kwiminyaka emithathu zaya kutsho kunyaka onesiqingatha.
NgoDisemba 1, 1985
UKim, Young-geun wabanjwa kuba engafuni ukuya emkhosini ngenxa yesazela sakhe, wafela entolongweni ngenxa yokuphathwa kakubi.
NgoAgasti 17, 1981
UKim, Sun-tae wabanjwa kuba engafuni ukuya emkhosini ngenxa yesazela sakhe, wafela entolongweni ngenxa yempatho embi.
NgoMatshi 28, 1976
UJeong, Sang-bok wabanjwa kuba engafuni ukuya emkhosini ngenxa yesazela sakhe, wafela entolongweni ngenxa yokubethwa ngokungenalusini nangenxa yokuphathwa gadalala.
NgoMatshi 19, 1976
ULee, Choon-gil wabanjwa kuba engafuni ukuya emkhosini ngenxa yesazela sakhe, wakrazuk’ udakada ngenxa yokubethwa ngamapolisa, naye wafela entolongweni.
NgoNovemba 14, 1975
UKim, Jong-sik wafa ngendlel’ engaginyisi-mathe emva kokuba ebethwe kanobomi waza wangcungcuthekiswa ngamagosa omkhosi kuba nje engazange wavuma ukuya emkhosini.
Ngo-1975
UMongamel’ uPark Jeong-Hee waqal’ iphulo eqinisekisa ukuba wonk’ umntu ugayelw’ emkhosini ethand’ engathandi. Amadoda angamaNgqina ayenyanzelwa ukuba angenele umkhosi.
NgoJanuwari 30, 1973
Zaqinisw’ iintambo zomthetho saza isigwebo sabo bangafuniyo ukuya emkhosini senyuka sisuka kwiminyaka emithathu saya kutsho kwelishumi. Abanye babede bagayelw’ emkhosini izihlandlo eziliqela.
Ngo-1953
Bonke ababengafuni ukuya emkhosini eMzantsi Korea babethothoziswa kwesimnyama.
^ isiqe. 4 Ukuze ufumane inkcazelo engakumbi, funda inqaku elithi, UMzantsi Korea Wahlula Amabanjwa AngengomaNgqina Kulawo Azizaphuli-mthetho
^ isiqe. 6 UMzantsi Korea ulilungu leKomiti Yamalungelo Abantu YeZizwe Ezimanyeneyo neleBhunga Lamazwe Ngamazwe Lamalungelo Ezopolitiko yaye oko kunika abemi bayo ilungelo lokuba babhalele le komiti nanini na amalungelo abo enyhashwa.


text:
Iza Kubakho Nini IParadesi?
ICANDELO 9
Iinkathazo ezisemhlabeni zingqina ukuba uBukumkani bukaThixo busemnyango. Luka 21:10, 11; 2 Timoti 3:1-5
Izinto ezininzi ezenzeka namhlanje zaxelwa kwangaphambili eBhayibhileni. Yathi abantu baya kuthanda imali, bangabathobeli abazali, babe ziindlobongela baze bathande iziyolo.
Kwakuya kubakho iinyikima zomhlaba ezinkulu, iimfazwe, ukunqongophala kokutya kuze kwande izifo. Ezo zinto zenzeka ngoku.
Kwakhona, uYesu wathi iindaba ezilungileyo zoBukumkani ziya kushunyayelwa kuwo wonke umhlaba.—Mateyu 24:14.
UBukumkani buya kutshabalalisa bonke ubungendawo. 2 Petros 3:13
Kungekudala uYehova uza kubatshabalalisa bonke abangendawo.
USathana needemon baza kohlwaywa.
Abo bamphulaphulayo uThixo baza kusindela kwihlabathi elitsha elinobulungisa, apho kungasayi kubakho loyiko, nalapho abantu beya kuthembana baze bathandane.
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.
Buyintoni UBukumkani BukaThixo?
Ngubani onguKumkani woBukumkani bukaThixo yaye yintoni eza kuphunyezwa buBukumkani?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Umfazi osisilumko ngokwenene uyayakha indlu yakhe,+ kodwa osisidenge uyayichitha ngezandla zakhe.+
2 Ohamba ngokuthe tye woyika uYehova,+ kodwa oneendlela ezigwenxa uyamdelela.+
3 Intonga yekratshi isemlonyeni wesidenge,+ kodwa imilebe yezilumko iya kuzilinda.+
4 Apho kungekho nkomo umkhumbi uyacoceka, kodwa izilimo eziyintabalala ziza ngenxa yamandla enkunzi yenkomo.
5 Ingqina elithembekileyo aliyi kuxoka,+ kodwa ingqina lobuxoki lifutha ubuxoki.+
6 Umgculeli ufuna ubulumko, aze angabufumani; kodwa konokuqonda ukwazi yinto elula.+
7 Mka phambi komntu osisiyatha,+ ngokuba ngokuqinisekileyo akuyi kuyiphawula imilebe yolwazi.+
8 Ubulumko bonobuqili bukukuyiqonda indlela yakhe,+ kodwa ubudenge beziyatha buyinkohliso.+
9 Bazizidenge abo bagculela ityala,+ kodwa phakathi kwabathe tye kukho ukuvumelana.+
10 Intliziyo iyabuqonda ubukrakra bomphefumlo kabani,+ yaye ngemihlali yayo akakho owasemzini oya kuzibandakanya.
11 Indlu yabantu abangendawo iya kubhujiswa,+ kodwa intente yabathe tye iya kuchuma.+
12 Kukho indlela ethe tye phambi komntu,+ kodwa emva koko ziindlela zokufa.+
13 Kwasekuhlekeni intliziyo inokuba buhlungu;+ kodwa nokuphela kwayo imihlali kuba yintlungu.+
14 Ongenalukholo entliziyweni yakhe uya kwanela ziindlela zakhe,+ kodwa umntu olungileyo wanela zizenzo zakhe.+
15 Nabani na ongenamava ukholwa ngamazwi onke,+ kodwa onobuqili uyawaqwalasela amanyathelo akhe.+
16 Isilumko siyoyika size simke ebubini,+ kodwa isiyatha siyavutha ngumsindo sizithembile.+
17 Okhawuleza abe nomsindo uya kwenza ubudenge,+ kodwa indoda enamandla okucinga ithiyekile.+
18 Abangenamava ngokuqinisekileyo baya kufumana ilifa lobudenge,+ kodwa abanobuqili baya kuthwala ukwazi njengesigqubuthelo sentloko.+
19 Abantu abanobubi baya kuqubuda phambi kwabalungileyo,+ baze bona abantu abangendawo bame emasangweni elungisa.
20 Osweleyo uthiywa nalidlelane lakhe,+ kodwa zininzi izihlobo zesityebi.+
21 Odelela idlelane lakhe uyona,+ kodwa unoyolo obabala abaxhwalekileyo.+
22 Abayi kubhadu-bhadula na abo bayila ububi?+ Kodwa kukho ububele bothando nenyaniso kwabo bayila okulungileyo.+
23 Kulo lonke uhlobo lokubulaleka kubakho ingenelo,+ kodwa ilizwi nje lemilebe likhokelela ekusweleni.
24 Busisithsaba sezilumko ubutyebi bazo; ubudenge beziyatha bubudenge.+
25 Ingqina lenyaniso lihlangula umphefumlo,+ kodwa elinenkohliso lifutha nje ubuxoki.+
26 Ekoyikeni uYehova kukho intembelo eyomeleleyo,+ yaye koonyana bakhe kuya kubakho indawo yokusabela.+
27 Ukoyika uYehova kuliqula lobomi,+ kukumka kwimigibe yokufa.+
28 Ubuninzi babantu busisihombo sokumkani,+ kodwa liyawa igosa eliphakamileyo ngokuswela abantu.+
29 Ozeka kade umsindo unokuqonda okuninzi,+ kodwa ongenamonde uphakamisa ubudenge.+
30 Intliziyo ezolileyo ibubomi kumzimba wenyama,+ kodwa ikhwele likukubola emathanjeni.+
31 Oqhatha osweleyo uyamngcikiva uMenzi wakhe,+ kodwa obabala ihlwempu uyamzukisa.+
32 Ngenxa yobubi bakhe ongendawo uya kutyhalwa awe,+ kodwa ilungisa liya kufumana indawo yokusabela kwingqibelelo yalo.+
33 Entliziyweni yalowo unokuqonda kukho ubulumko,+ yaye phakathi kweziyatha buyaziwa.
34 Ubulungisa buyaluphakamisa uhlanga,+ kodwa isono silihlazo kumaqela eentlanga.+
35 Inkoliseko yokumkani ikumkhonzi owenza ngengqiqo,+ kodwa ukuvutha kwakhe ngumsindo kukwabo benza okuziintloni.+
Yithumele
Yithumele
IMizekeliso 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=20&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D20%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UVUKANI! JULAYI 2013
Ngaba Ukuqhankqalaza Kusisicombululo?
Kweli nqaku funda ngesizathu sokuba abantu abaninzi beqhankqalaza nalapho isicombululo sinokufumaneka khona.
Okwenzeka Ehlabathini
Ezinye izinto ekuthethwa ngazo: umkhethe kudliwano-ndlebe olwenziwa xa ufuna umsebenzi nomthetho omtsha kwiinkampani ezithengisa icuba eOstreliya.
Oko Unokukwenza Xa Umntwana Wakho Enomsindo
Yintoni onokuyenza xa umntwana wakho enomsindo? IBhayibhile inokukunceda kule ngxaki.
Ngaba Ukuqhankqalaza Kusisicombululo?
Ukuqhankqalaza kunganefuthe elikhulu ekwenzeni utshintsho. Kodwa ngaba kusisicombululo sokuphelisa okungekho sikweni, urhwaphilizo nengcinezelo?
Ingcinezelo Yayikho Kuyo Yonke Indawo
Kwakutheni ukuze umfana waseMntla Ireland, owayengumzabalazi atshintshe ingcinga awayenayo ngendlela okusesikweni okuza kubakho ngayo?
Makhe Sithethe Ngekati Yasendle
Ngaba wakhe weva ngekati yasendle? Funda okungakumbi ngesi silwanyana.
Ukutyelela eAzerbaijan
Ama-Azeri anobubele kwaye angamaqhakra-qhakra. Funda okungakumbi ngelizwe nangenkcubeko yawo.
UBukumkani BukaThixo
Abanye abantu bakholelwa ukuba uBukumkani bukaThixo busezintliziyweni zabo bakholwayo okanye buza kuziswa ngabantu. Ithini yona iBhayibhile?
Ubuchopho Obomeleleyo Bukanomatse Ohlala Kwi-Arctic
Siphila njani esi silwanyana xa umzimba waso ubanda kakhulu?
Izinto Ezingakumbi Ezifumaneka Kwi-intanethi
Kuthekani Ukuba Ndiyagula?—Inxalenye 2
Funda ngolutsha olukhathazwa yimpilo kodwa oluye lakwazi ukuhlala lunembono efanelekileyo ngobomi.
Ibali Loonyana BakaYakobi
Yintoni onokuyenza xa ubhuti wakho, usisi wakho okanye umhlobo wakho enikwa into obungathanda ibe yeyakho?


text:
Bazinikela Ngokuvumayo—EGhana
NGABA kukho abazalwana okanye oodade obaziyo abafudukele kwelinye ilizwe elinendingeko engakumbi yabavakalisi boBukumkani? Ngaba wakhe wazibuza ukuba: ‘Yintoni ebenze baya kukhonza kwelinye ilizwe? Baye balulungiselela njani olu hlobo lwenkonzo? Ngaba nam ndingayingenela?’ Ukuze sifumane iimpendulo zale mibuzo, makhe sive kwaba bazalwana noodade balandelayo.
YINTONI EBAQHUBAYO?
Yintoni eyakuqhubela ukuba ucinge ngokuya kukhonza kwilizwe lasemzini, apho kukho indingeko yabavakalisi abangakumbi? UAmy, osele eyigabhule iminyaka eyi-30, osuka eMerika, ubalisa athi: “Kangangeminyaka emininzi ndandicinga ngokuya kukhonza kwilizwe lasemzini, kodwa kwakubonakala ngathi liphupha nje elo.” Wancedwa yintoni? “Ngo-2004 esinye isibini esikhonza eBelize sandimema ukuba ndiye kushumayela naso kangangesithuba senyanga. Ndaya—yaye kwakumnandi nyhani! Emva konyaka, ndafudukela eGhana ndiye kukhonza njengovulindlela.”
Kwiminyaka edlulileyo, uStephanie, ngoku osele eza kugqiba iminyaka eyi-30 naye osuka eMerika, wazihlolisisa ngenyameko iimeko zakhe waza wafikelela kwesi sigqibo: ‘Ndisempilweni yaye andinantsapho ixhomekeke kum. Eneneni, ndinokumenzela okungakumbi uYehova kunokuba ndisenza ngoku.’ Oko kuzihlolisisa ngokunyanisekileyo kwamqhubela ekubeni afudukele eGhana ukuze andise ubulungiseleli bakhe. UFilip no-Ida, isibini esingoovulindlela saseDenmark esineminyaka engaphezu kweyi-50, babesoloko becinga ngokufudukela kwindawo ekukho indingeko engakumbi kuyo. Babesoloko befuna iindlela zokufezekisa umnqweno wabo. UFilip uthi: “Xa kwavela ithuba, kwaba ngathi uYehova uthi, ‘Ningahamba ke ngoku!’” Ngo-2008 bafudukela eGhana baza bakhonza apho ngaphezu kweminyaka emithathu.
UHans noBrook, isibini esingoovulindlela esineminyaka epha kwi-30, bakhonza eMerika. Ngo-2005 bancedisa amaxhoba entlekele eNkanyamba uKatrina. Kamva, bafaka isicelo sokuba ngamatsha-ntliziyo kumsebenzi wokwakha wezizwe ngezizwe, kodwa asizange samkelwe. UHans uthi: “Kamva, seva intetho endibanweni eyabonisa ukuba uKumkani uDavide wayamkela into yokuba wayengazukuvunyelwa ukuba akhe itempile, ngoko walutshintsha usukelo lwakhe. Loo ngongoma yasinceda sabona ukuba akukho nto iphosakeleyo ngokulutshintsha usukelo lwakho.” (1 Kron. 17:1-4, 11, 12; 22:5-11) UBrook wongezelela ngelithi, “UYehova wayefuna sizame olunye usukelo.”
Emva kokuva amava amnandi kubahlobo babo ababekhonza kwamanye amazwe, uHans noBrook baziva bekhuthazekile ukuba babe ngoovulindlela kwelinye ilizwe. Ngo-2012, baya eGhana baza bakhonza iinyanga ezine benceda ibandla lentetho yezandla. Nangona kwafuneka babuyele eMerika, amava okukhonza eGhana awenza wakhula umnqweno wabo wokubeka izilangazelelo zoBukumkani kuqala ebomini babo. Ukususela ngoko, baye banceda kulwakhiwo lwesebe laseMicronesia.
BATHABATHA AMANYATHELO OKUFIKELELA USUKELO LWABO
Wazilungiselela njani ukuze uye kukhonza apho kukho indingeko enkulu? UStephanie uthi: “Ndenza uphando kumanqaku eMboniselo athetha ngokuya kukhonza apho kukho indingeko. * Kwakhona, ndaye ndathetha nabadala bebandla kunye nomveleli wesiphaluka nenkosikazi yakhe ngomnqweno wam wokuya kukhonza kwelinye ilizwe. Yaye, ndandiluthandazela rhoqo usukelo lwam kuYehova.” Kwangaxeshanye uStephanie wabugcina bulula ubomi bakhe, nto leyo eyamnceda wabekela bucala imali yokuzixhasa ngoxa ekhonza kwelinye ilizwe.
UHans uthi: “Saye sathandazela ukhokelo lukaYehova, kuba sasifuna ukuya apho yena afuna siye khona. Emthandazweni wethu saye sakhankanya nosuku esasiza kuqalisa ngalo ukwenza amalungiselelo.” Bathumela iileta kwiiofisi zamasebe ezine. Emva kokuba befumene impendulo encumisayo evela kwiofisi yesebe laseGhana, baya ngenjongo yokuhlala iinyanga ezimbini kuphela. UHans uthi: “Kwaba mnandi nyhani ukusebenza nebandla, kangangokuba salandisa ixesha lotyelelo lwethu.”
UGeorge noAdria, isibini esisele siyigabhule iminyaka eyi-30 saseKhanada, bahlala beyicinga into yokuba uYehova usikelela izigqibo ezihle kungekhona nje iminqweno emihle. Ngoko benza amalungiselelo okufikelela usukelo lwabo. Bathetha nomnye udade owayekhonza apho kukho indingeko khona eGhana, baza bambuza imibuzo emininzi. Baphinda babhalela nesebe laseKhanada kunye nelaseGhana. UAdria wongezelela ngelithi: “Sakhangela nezinye iindlela zokubenza lula nangakumbi ubomi bethu.” Ezo zigqibo zabenza batsho bakwazi ukufudukela eGhana ngo-2004.
UKUJAMELANA NEENGXAKI
Ziziphi iingxaki owajamelana nazo emva kokuba ufudukile, yaye wazisingatha njani? Eka-Amy ingxaki, yayikukukhumbula ikhaya. “Yonke into yayahluke kakhulu kunayo nantoni na endandiyiqhelile.” Wancedwa yintoni? “Amalungu entsapho ayemane endifowunela endixelela indlela ayixabisa ngayo into yokuba ndikwinkonzo yexesha elizeleyo, yaye loo nto yandinceda ukuba ndisoloko ndisikhumbula isizathu sokuba ndifuduke. Mna nentsapho yasekhaya saqalisa ukufowunelana ngevidiyo sisebenzisa i-intanethi. Yayindithuthuzela into yokuba sikwazi ukufowunelana sibonana xa sithetha, ngoko intsapho yasekhaya yayingathi isondele kakhulu kum.” UAmy uthi waphinda wancedwa kukuba nodade wasekuhlaleni owaba ngumhlobo osondeleyo kuye, nowamnceda waqhelana nezithethe zasekuhlaleni. “Ndandibalekela kumhlobo wam, nanini na kukho into endingayiqondiyo eyayisenziwa ngabantu. Ngoncedo lwakhe, ndafunda ukuba ndenze okanye ndiphephe ntoni, nto leyo eyandinceda kakhulu ukuba ndisiphumeze ngovuyo isabelo sam.”
UGeorge noAdria bathi xa bafudukela eGhana, babevakalelwa ngathi babebuyele kumaxesha akudala. UAdria uthi: “Endaweni yokusebenzisa oomatshini bokuhlamba iimpahla, sasisebenzisa amabhakethi. Ukwenza ukutya kwakuthatha ixesha elide kakhulu kunokuba sasiqhelile. Kodwa emva kwexesha, izinto ezazibonakala zinzima, zaba zizinto ekumnandi ukuzifunda.” UBrook uthi: “Ngaphandle kweengxaki esidibana nazo njengoovulindlela, siphila ubomi obanelisayo. Xa sicingisisa size sidibanise onke amava akhuthazayo esinawo, siba neenkumbulo neengcinga ezintle esizixabisayo.”
UBULUNGISELELI OBUVUYISAYO
Kutheni ulukhuthaza olu hlobo lwenkonzo yoBukumkani kwabanye? UStephanie uthi: “Ukushumayela kwintsimi apho udibana nabantu abanomdla omkhulu wokufunda iBhayibhile yonke imihla, kuzisa uvuyo lokwenene. Ukufudukela apho kukho indingeko enkulu, sesinye sezona zigqibo zibalulekileyo endakha ndazenza!” Ngo-2014, uStephanie watshata noAaron yaye namhlanje bakhonza kwiofisi yesebe laseGhana.
UChristine, uvulindlela osuka eJamani okwiminyaka epha kwi-30, uthi: “Ngamava amnandi ngenene ukufudukela kwelinye ilizwe.” UChristine wakhe wakhonza eBolivia ngaphambi kokufudukela eGhana. Wongezelela ngelithi: “Ukuba kude kangako kwintsapho yasekhaya, kwandinceda ndasoloko ndikhalela kuYehova. Uye waba ngumntu wokwenene nangakumbi kum kunangaphambili. Ndiye ndaphinda ndanandipha umanyano olumangalisayo olufumaneka kuphela phakathi kwabantu bakaYehova. Le nkonzo iye yabenza banenjongo ubomi bam.” UChristine usandul’ ukutshata noGideon, yaye bobabini baqhubeka bekhonza eGhana.
UFilip no-Ida basibalisela indlela abenza ngayo ukuze bancede izifundo zabo zeBhayibhile zenze inkqubela. Bathi: “Sasikade sinezifundo zeBhayibhile eziyi-15 nangaphezulu, kodwa ngoku siyaqiniseka ukuba azidluli ku-10, ukuze sikwazi ukuzifundisa ngokucokisekileyo.” Waba yintoni umphumo kubafundi? UFilip uthi, “Ndandifunda nomnye umfana ogama linguMichael. Wayekwazi ukufunda zonke iintsuku, yaye wayelungiselela kakuhle kangangokuba sayigqiba incwadi ethi Okufundiswa YiBhayibhile ngenyanga nje enye. Emva koko, uMichael waba ngumvakalisi ongabhaptizwanga. Ngosuku nje lwakhe lokuqala entsimini, wandicela wathi: ‘Ungandinceda ngezifundo zam zeBhayibhile?’ Ndamjonga ndothukile. Wandicacisela uMichael ukuba wayeqale izifundo ezithathu yaye udinga uncedo lokuziqhuba.” Khawufan’ ucinge, inkulu kakhulu indingeko kangangokuba nezifundo zeBhayibhile ziqala ezazo izifundo zeBhayibhile!
UAmy uchaza indlela awakhawuleza wabona ngayo ukuba kwakukho indingeko enkulu. Uthi: “Ukufika nje kwethu eGhana, sashumayela kwilali encinane saza sakhangela abantu abazizithulu. Zange sifumane umntu nje omnye osisithulu, kodwa isibhozo sonke, kuloo lali iyodwa!” Ebudeni belo xesha uAmy watshata noEric, ibe bobabini bangoovulindlela abakhethekileyo. Bakwibandla lentetho yezandla apho banceda khona abavakalisi abazizithulu abangaphezu kwe-300 kunye nabanye abanomdla kwelo lizwe. Yena uGeorge noAdria, ukukhonza kwabo eGhana kwabanceda bazibonela ngokwabo ukuba kunjani ukuba ngabathunywa bevangeli. Ngoko bavuya gqitha xa bamenywayo ukuba baye kwiklasi ye-126 yeSikolo saseGiliyadi! Ngoku bakhonza njengabathunywa bevangeli eMozambiki.
BAQHUTYWA LUTHANDO
Kuvuyisa gqitha ukubona abantu abaninzi kangaka abasuka kwamanye amazwe besebenza kunye nabazalwana noodade basekuhlaleni kulo msebenzi wokuvuna. (Yoh. 4:35) Veki nganye, kubhaptizwa abantu abamalunga ne-120 eGhana. Ngokufanayo nabathunywa bevangeli abayi-17 abaseGhana, kukho abangamawakawaka ehlabathini lonke abaye baqhutywa kukuthanda uYehova ukuba ‘bazinikele ngokuvumayo,’ okanye ngokuzithandela. Bakhonza kwiindawo ekufuneka abavakalisi boBukumkani abangakumbi kuzo. Hayi indlela abamele ukuba bayivuyisa ngayo intliziyo kaYehova aba bavakalisi bazinikela ngokuzithandela!—INdu. 110:3; IMize. 27:11.
^ isiqe. 9 Ngokomzekelo, jonga inqaku elithi “Ngaba Ungafudukela Kwindawo Ekufuneka Abavakalisi BoBukumkani Abangakumbi Kuyo?” nelithi “Ngaba Ungawelela EMakedoni?”—IMboniselo ka-Aprili 15 nekaDisemba 15, 2009.


text:
“Ongenamava Ukholwa Ngamazwi Onke”
“Sisiyatha umntu ongalifundiyo iphephandaba; kodwa esona siyatha ngumntu okholelwa izinto azifundayo kuba nje zibhalwe kwiphephandaba.” —UAugust von Schlözer, umbhali-mbali nombhali waseJamani (1735-1809).
KWIMINYAKA engaphezu kwe-200 eyadlulayo, abantu babengayikholelwa yonke into ekumaphephandaba. Nathi namhlanje, asinakukholelwa yonke into esiyibona nesiyifunda kwi-intanethi. Ininzi inkcazelo ekwi-intanethi, ibe iteknoloji yenze kwalula ukuba siyifumane. Uninzi lwayo yinyaniso, iluncedo yaye ayinabungozi kodwa eninzi bubuxoki, ayincedi nganto yaye iyingozi. Yiloo nto kubalulekile ukuba sizikhethe izinto esizifundayo. Xa abanye beqala ukusebenzisa i-intanethi basenokucinga ukuba ingxelo yeendaba abayifundayo apho iyinyani kuba ikwi-intanethi okanye kuba umhlobo ebathumelele ngeimeyile. Basenokukholelwa ibali elithile naxa sele lingaqhelekanga. Kodwa iBhayibhile isilumkisa isithi: “Nabani na ongenamava ukholwa ngamazwi onke, kodwa onobuqili uyawaqwalasela amanyathelo akhe.”—IMizekeliso 14:15.
Endaweni yokuba sibe ngabantu abangenamava okanye abathatheka lula zizinto abazivayo, sifanele sibe nobuqili. Xa sinobuqili, silumkile yaye sikholelwa kuphela izinto esiqinisekileyo ukuba ziyinyani. Soze siqhatheke size sikholelwe ubuxoki obukwi-intanethi enoba busematheni kangakanani na. Yintoni enokukunceda ukuba ulumke? Zibuze: ‘Ngaba eli bali likwiwebhsayithi esemthethweni nethenjiweyo? Okanye mhlawumbi lisuka kwiwebhsayithi apho nabani na anokufaka uluvo lwakhe, okanye kumthombo ongaziwayo? Ngaba iwebhsayithi ethenjiweyo ibisele itshilo ukuba eli bali libubuxoki?’ * (Funda umbhalo osemazantsi.) Xa kunjalo ke, sebenzisa ingqondo. (IMizekeliso 7:7) Ukuba iindaba ezithile azikholeleki, kusenokwenzeka ukuba zibubuxoki. Naxa ufunda izinto ezimbi ngabanye, zibuze ukuba ngubani oza kuvuya xa zisasazwa ibe kutheni kukho umntu onokufuna zisasazwe.
NGABA USOLOKO UZIDLULISELA KWABANYE II-IMEYILE?
Abanye abantu basenokudlulisela iindaba kubo bonke abantu ababaziyo bengakhange bajonge ukuba ezo ndaba ziyinyani na okanye bacinge ngento enokwenzeka emva kokuba bezithumele. Kusenokwenzeka ukuba bakwenza oko kuba bethanda ukuhoywa okanye befuna ukuziphaka zishushu. (2 Samuweli 13:28-33) Kodwa umntu olumkileyo uye acinge ngomonakalo onokwenziwa yiloo nto. Ngokomzekelo, oko kunokungcolisa igama lomntu okanye elombutho othile.
Umntu osasaza iindaba usenokuzithumela zinjalo engakhange ajonge ukuba ziyinyani na kuba oko kuza kufuna ixesha nomgudu. Usenokusuka athi, abo abathumelelayo banokuzijongela ngokwabo. Kanti nelabo ixesha libalulekile. (Efese 5:15, 16) Ngoko ke kunokuba usasaze iindaba ongaqinisekanga ngazo, kungakuhle uthi, “Ukuba andiqinisekanga ngayo, mayiye emgqomeni!”
Zibuze ke: ‘Ngaba ndihlala ndizidlulisela kwabanye ii-imeyile? Ngaba kwakha kwafuneka ndixolise ebantwini ngenxa yokubathumelela inkcazelo engachananga okanye ebubuxoki? Ngaba ukhona umntu owakha wandicela ukuba ndiyeke ukumthumelela ii-imeyile?’ Khumbula kaloku, ukuba abahlobo bakho banazo ii-imeyile, nabo bangakwazi ukungena kwi-intanethi ibe abadingi kuncediswa nguwe ekukhangeleni izinto abazithandayo. Abayidingi inqwaba yee-imeyile enamabali ahlekisayo, iividiyo okanye imifanekiso. Kwakhona, ayibobulumko ukuthumela izinto ezirekhodiweyo okanye amanqaku eentetho zeBhayibhile. * (Funda umbhalo osemazantsi.) Yaye khumbula le nto, ukuba mntu ngamnye uzenzela olwakhe uphando, azijongele iivesi zeBhayibhile okanye azilungiselele ngokwakhe iintlanganiso, uya kuncedakala ngakumbi kunaxa umthumelela.
Ufanele wenze ntoni xa kwi-intanethi kuxokwa ngentlangano kaYehova? Khawuleza uphume kuloo webhsayithi! Sukubukholelwa obo buxoki. Akunakuba bubulumko ukubalisela abanye ngoko ukufundileyo uze ufune nezimvo zabo kuba oko kungabusasaza nangakumbi obo buxoki. Ukuba uhlutshwa yinto obuyibone kwi-intanethi, cela ubulumko kuYehova uze uthethe nabazalwana abaqolileyo. (Yakobi 1:5, 6; Yude 22, 23) Asifanele sothuke xa abantu bexoka ngathi. Baxoka nangoYesu, yaye wabalumkisa abafundi bakhe ukuba iintshaba zabo zaziya kubatshutshisa zize ‘zithethe lonke uhlobo lwento engendawo zixoka’ ngabo. (Mateyu 5:11; 11:19; Yohane 10:19-21) Ngoko ke ukuba unobulumko yaye uyacingisisa, uza kukwazi ukumbona umntu oxokayo nozama ukuqhatha abanye.—IMizekeliso 2:10-16.
BAHLONELE ABANYE
Sifanele silumke nangokusasaza iindaba zabazalwana bethu okanye sibalisele abanye ngamava esiwavileyo. Akho amaxesha ekungenakuba kuhle okanye ibe bububele ukuba uthethe into, enoba iyinyani. (Mateyu 7:12) Ngokomzekelo, ayibobubele yaye ayontw’ intle ukudlulisa inkcazelo ebagxekayo abanye. (2 Tesalonika 3:11; 1 Timoti 5:13) Ibe ezinye indaba zisenokuba yimfihlo. Abantu bazo basenokufuna ukuzibalisa ngexesha labo okanye ngendlela yabo. Ngoko sifanele silihlonele ilungelo labo lokuzikhethela ukuba baza kuzithetha njani, nini. Xa sizithetha iindaba zabanye kuqala kunabo, singamosha intw’ eninzi.
Namhlanje, iindaba zinokunwenwa okomlilo wedobo enoba ziyinyani okanye zibubuxoki, ziluncedo okanye azinamsebenzi, ziyingozi okanye aziyongozi. Kwanaxa uwuthumelele kumntu omnye umyalezo, loo mntu usenokuwudlulisela nakwabanye ngokuqhwanyaza kweliso. Ngoko sixhathise isihendo sokukhawuleza uthumelele wonke umntu omaziyo iindaba. Nangona uthando “lukholelwa izinto zonke” yaye lungakrokri, asimele siqhatheke lula size sikholelwe kwabali limnandi esilivayo. (1 Korinte 13:7) Yaye asisoze sibukholelwe ubuxoki obuthethwa ngentlangano kaYehova nangabazalwana bethu esibathandayo. Khumbula ukuba abo basasaza ubuxoki benza kanye le nto ithandwa nguSathana uMtyholi, ‘uyise wobuxoki.’ (Yohane 8:44) Ngamana singalumka size ngalo lonke ixesha sicingisise kuqala ngento esiyenzayo ngenkcazelo esisoloko siyifumana mihla le. NeBhayibhile iyatsho ukuba, “Abangenamava ngokuqinisekileyo baya kufumana ilifa lobudenge, kodwa abanobuqili baya kuthwala ukwazi njengesigqubuthelo sentloko.”—IMizekeliso 14:18.
^ isiqe. 4 Iindaba zisenokumane zivela nangona bekuthiwe zibubuxoki. Zingamane zitshintshatshintshwa ukuze zivakale ziyinyani.
^ isiqe. 8 Jonga Ubulungiseleli Bethu BoBukumkani, buka-Aprili 2010, “Ibhokisi Yemibuzo.”


text:
IMBONISELO (YOKUFUNDISA) MATSHI 2014
Kweli nqaku, funda indlela yokuhlala ukulungele ukuzincama nokungazigxeki ngokungeyomfuneko. Sinokubanyamekela njani abazalwana noodadewethu nezalamane ezingamaKristu?
Ukufikelela Intliziyo Yezalamane EzingengomaNgqina
Yintoni esiyifunda kwindlela uYesu awaziphatha ngayo izalamane zakhe? Sinokuyifikelela njani intliziyo yezalamane ezihamba enye icawa—okanye ezingacawiyo kwaphela?
Oko Sinokukwenza Ukuze Sihlale Silungele Ukuzincama
Kukho utshaba olungaqondakaliyo olunokusithintela ekubeni sizincame. Eli nqaku liza kusichazela ngolu tshaba lize lisibonise indlela esinokuyisebenzisa ngayo iBhayibhile ukulwa nalo.
Izinto Ezinokukunceda Uyeke Ukuhlala Uzigxeka
Kutheni abantu abaninzi bethanda ukuhlala bezigxeka? Eli nqaku libonisa indlela esinokuncedwa ngayo yiBhayibhile ukuze siyeke ukuhlala sizigxeka.
UNqulo Lwentsapho—Ngaba Unokulwenza Lube Mnandi Ngakumbi?
Funda ngezi ndlela ziluncedo lwenziwa ngazo unqulo lwentsapho kumazwe ahlukahlukeneyo uze ubone ukuba yiyiphi onokuyizama.
Bahloneleni Abalupheleyo
Funda ngendlela uThixo abajonga ngayo abalupheleyo. Ziziphi iimbopheleleko abanazo abantwana abadala ngabazali babo abalupheleyo? Amabandla amele abaphathe njani abalupheleyo abaphakathi kwawo?
Ukunyamekela Abalupheleyo
Abazali asele besaluphala banokuthetha nabantwana babo ngendlela abafuna ukunyanyekelwa ngayo ngaphambi kokuba kufike “imihla yentlekele.” Banokujamelana njani neengxaki ezinokuvela?
Ngaba Uthi ‘Ewe Ngoxa Usithi Hayi’?
AmaKristu okwenyaniso amele azigcine izithembiso zawo ukuze angathi ‘ewe ngoxa esithi hayi.’ Kuthekani xa kufuneka sijike kwisivumelwano esisenzileyo? Funda kumzekelo woMpostile uPawulos.


text:
UKUNCEDA IINTSAPHO | UKUBA NGUMZALI
Indlela Yokuqeqesha Umntwana Wakho Ofikisayo
INGXAKI
Umthetho wasekhaya uthi iiselfowuni zifanele zicinywe ngentsimbi yesi-9:00 ebusuku, kodwa intombi yakho uyibhaqe kabini kule veki icofana nefowuni ezinzulwini zobusuku. Unyana wakho ufanele abe sele esekhaya ngentsimbi ye-10:00 ebusuku—kodwa nakweli tyeli uphinde wafika emva kweye-11.
Umntwana wakho ufanele afunde ukumamela. Kodwa ke ufanele uqale uqonde isizathu sokuba engeva. Zikho ke neendaba ezimnandi. Nangona esenokubonakala ngathi uyadelela, kusenokwenzeka ukuba akakwenzi ngabom oku.
ISIZATHU SOKUBA OKU KUSENZEKA
Imithetho engacacanga. Abanye abantwana bophula imithetho kuba befun’ ukubona ukuba baza kwenziwa ntoni. Ngokomzekelo, umntwana usenokophula umthetho othile emva kokuba umzali ethe uza kohlwaywa xa ewophula, kuba efuna ukubona ukuba uza kohlwaywa nyhani na. Ngaba abantwana abanjalo ziinjubaqa? Hayi. Inyaniso kukuba abantwana basenokuyophula nangakumbi imithetho xa abazali bengabohlwayi okanye xa imida ingacacanga.
Ukuba ngqwabalala ngokugqithiseleyo. Abanye abazali baye bazame ukulawula yonke into eyenziwa ngumntwana ngokumbekela uthotho lwemithetho. Xa umntwana engathobeli, umzali uba nomsindo aze ongeze eminye imithetho. Noko ke, loo nto idla ngokufana nokugalela iparafini emlilweni. Incwadi ethi Parent/Teen Breakthrough, ithi: “Okukhona uzama ukumlawula kuba kokukhona exhathisa.”
Ukumqeqesha kakuhle umntwana kuluncedo. “Ukuqeqesha” kuthetha ukufundisa yaye akufani “nokohlwaya,” kuba ukohlwaya kuthetha ukuvisa umntu othile ubuhlungu. Unokumfundisa njani ukuthobela umntwana wakho?
OKO UNOKUKWENZA
Umntwana makayazi kakuhle imithetho. Abantwana kufuneka bacacelwe yinto abamele bayenze, nesohlwayo abaza kusifumana xa bengayenzanga.—Umgaqo weBhayibhile: Galati 6:7.
Icebiso: Bhala phantsi imithetho oyimiselayo ekhayeni. Emva koko, zibuze, ‘Ngaba ndibeke inqwaba yemithetho? Ngaba imbalwa kakhulu? Ngaba eminye yayo ayiseyomfuneko? Ngaba kuza kufuneka eminye yale mithetho ndiyitshintshe xa umntwana wam ebonisa ukuba ubhadlile?’
Ligcine ilizwi lakho. Abantwana baya kubhideka ukuba namhlanje uyabohlwaya ngenxa yesono esithile uze ungabohlwayi ngomso xa benze kwainto efanayo.—Umgaqo weBhayibhile: Mateyu 5:37.
Icebiso: Isohlwayo masifanele isono asenzileyo umntwana. Ngokomzekelo, ukuba umntwana ubuye emva kwexesha obulibekile, unokumohlwaya ngokuthi umbekele ixesha elincinane kunelo lokuqala.
Musa ukuba ngqongqo ngokugqithiseleyo. Mnike inkululeko emfaneleyo umntwana wakho.—Umgaqo weBhayibhile: Filipi 4:5.
Icebiso: Mchazele ngokucacileyo umntwana wakho imithetho nemiphumo yokungayithobeli. Unokude umcele acebise ngezinto ofanele uzenze xa esophula imithetho. Abantwana badla ngokuyithobela imithetho abaye bafak’ isandla ekuyimiseleni.
Makhe. Injongo yakho ayifanele ibe kukufundisa umntwana ukuthobela imithetho nje kuphela, kodwa ifanele ibe kukumnceda abe nesazela esisebenza kakuhle nesiya kumenza ayiqonde kakuhle into elungileyo nengalunganga. (Funda ibhokisi ethi, “Mfundise Ukuba Nesimilo”)—Umgaqo weBhayibhile: 1 Petros 3:16.
Icebiso: Fumana amacebiso kwiBhayibhile. Yeyona nto iluncedo ‘kwingqeqesho enika ingqiqo’ yaye ubulumko bayo ‘bunokunika abangenamava ubuqili, nomfana [okanye intombi] ukwazi namandla okucinga.’—IMizekeliso 1:1-4.
Funda Okungakumbi
Ukunceda Abantwana Bayisebenzise Kakuhle I-Intanethi
Kunokuba ube ngqongqo kwimithetho oyimisela umntwana wakho, menze akuqonde ukubaluleka kokuba aziphathe kakuhle.
Ukuqeqesha Abantwana Abafakisayo Ukuze Balungele Ukuba Ngabantu Abadala
Ngaba umntwana wakho omkhulisayo uyafikisa? Ukuba kunjalo, unokumnceda njani ukuba akulungele ukuba ngumntu omdala?


text:
Umlambo
Umlambo yingxangxasi yamanzi arhiba ngomzila (ookanye ngendlela) phezu komhlaba. Le ndlela okanye lo mzila uhamba amanzi kuthiwa yiriverbed aze wona umhlaba macala omabini kuthiwe ngamanxweme amanzi. Umlambo uqala kumhlaba ophakamileyo okanye kwiinduli okanye kwiintaba uze uhle ke njalo usuka kumhlaba ophakamileyo uye kutshao kumhlaba osezantsi, ngenxa ye''gravity''. Umlambo uqala ngokuba ngumthonjana nje omncinane, uze uye ukhula ngokukhula de ubengumlambo omkhulu, ngokuya uhambela kude.


text:
Chapter 1
1 Isihlabo esisingisele kwiNineve. Incwadi yombono kaUNahum wase-Elekoshe.
2 UYehova nguThixo onobukhwele, ophindezelayo; uYehova ngumphindezeli obushushu bukhulu; uYehova ngumphindezeli kubachasi bakhe, ezigcinela iintshaba zakhe umsindo wakhe.
3 UYehova uzeka kade umsindo, mkhulu ke ngamandla, ongakhe amenze msulwa onetyala; uYehova, indlela yakhe isesivunguvaneni naseluqhwitheleni, namafu aluthuli lweenyawo zakhe.
4 Ukhalimela ulwandle, alutshise, ayomise nemilambo yonke; intshwenyile iKarmele neBhashan, intshwenyile intyantyambo yaseLebhanon.
5 Iintaba ziyanyikima phambi kwakhe, neenduli ziyanyibilika; liyafukuka ihlabathi ebusweni bakhe, elimiweyo nabemi bonke abakulo.
6 Ngubani na ongemayo phambi kobhavumo lwakhe? Ngubani na ongaziphakamisayo ekuvutheni komsindo wakhe? Ubushushu bakhe buphalazeka njengomlilo, namawa ayadilizwa nguye.
7 UYehova ulungile, uligwiba ngemini yembandezelo; uyabazi abazimela ngaye.
8 Ke uyayiphelisa indawo yayo ngomkhukula ehamba phandle, azisukele iintshaba zakhe emnyameni
9 Nicinga ntoni na ngoYehova? Uyaphelisa yena; imbandezelo ayisayi kuphakama izihlandlo ezibini.
10 Kuba bofanelana bephinyelene ngokweziphingo, benxila yiwayini yabo emnandi: baya kudliwa kuphele, njengeendiza ezomileyo.
11 Kuphume kuwe ocinga okubi ngoYehova, oceba ubutshijolo.
12 Utsho uYehova ukuthi, Noko bapheleleyo, bebaninzi nokuba baninzi, baya kusikwa noko benjalo, badlule. Ndikucinezele nje, andiyi kuphinda ndikucinezele.
13 Ngoku ke ndiya kuyaphula idyokhwe yakhe, ingabikho kuwe; ndiziqhawule izitropu zakho.
14 Ke uYehova uwise umthetho ngawe, wokuba akusayi kuba sahlwayelwa nto inegama lakho; endlwini yothixo wakho ndowunqumla umfanekiso oqingqiweyo notyhidiweyo; ndiya kulenza ingcwaba akho; kuba wafunyanwa ulula.
15 Yabonani, zisezintabeni iinyawo zabashumayela iindaba ezilungileyo, abavakalisa usindiso. Yenza imithendeleko yakho, Yuda, zalisa izibhambathiso zakho; ngokuba akasayi kubuya acande kuwe olitshijolo; unqunyulwe kwaphela.


text:
Iimfundiso ZeBhayibhile
IBhayibhile inawona macebiso aphumelelayo eendlela zokujongana neemeko ezinzima zobu bomi. Sele iyiminyaka emininzi ngoku kubonakala indlela iBhayibhile exabiseke ngayo. Kweli candelo, uza kufunda ngendlela iBhayibhile eluncedo ngayo.—2 Timoti 3:16, 17.
Amanqaku Akhoyo
Ngaba IBhayibhile Ithetha Inyani?
Ukuba iBhayibhile yabhalwa nguThixo, ifanele yahluke kuzo zonke iincwadi.
Ithini IBhayibhile Ngotywala? Ngaba Kusisono Ukusela Utywala?
IBhayibhile ichaza izinto ezinzinzi ezenza utywala bube luncedo.
Ezosapho
IZIBINI
Abantu Basebukhweni
La macebiso mathathu anganinceda nilungise iingxaki zasebukhweni ukuze zingangeni emtshatweni wenu.
ABAZALI
Ukuthetha Nomntwana Wakho Ngamanyala Athunyelwa Ngefowuni
Sukulinda kwenzeke into kumntwana wakho. Thetha nomntwana wakho ngeengozi zokuthumelelana imiyalezo nemifanekiso yamanyala ngefowuni.
ABANTWANA
Phulaphula Kwiintlanganiso
Kutheni kubalulekile ukuphulaphula nokufunda kwiintlanganiso?
IZIBINI
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.


text:
IBHAYIBHILE IYABUTSHINTSHA UBOMI BABANTU
“Ndaqalisa Ukucinga Ngekamva lam.”
UNYAKA WOKUZALWA: 1941
ILIZWE: EOSTRELIYA
UBOMI BANGAPHAMBILI: WAYEYINDLAMANZI NENGEDLE
UBOMI BAM BANGAPHAMBILI:
Ndakhulela eWarialda, idolophu encinane eseNew South Wales. IWarialda yidolophu yamafama, ekufuywa kuyo iigusha, iinkomo, nekulinywa ingqolowa nezityalo ezincinane. Le dolophu icocekile kwaye ikhuselekile.
Ekubeni ndandingoyena mdala kubantwana abalishumi, ndaqalisa ukuphangela ndineminyaka eyi-13 ukuze ndincedise ekhaya. Ndandingafundanga kangako, ngoko ndafumana umsebenzi ezifama. Xa ndandina-15 ndanyamekela amahashe.
Zazininzi iingenelo zokusebenza ezifama. Ndandiwuthanda lo msebenzi kunye nendawo endandisebenzela kuyo. Ndandidla ngokotha umlilo ebusuku, ndibukele inyanga kunye nesibhakabhaka esimnyama njengoko kusitsho impepho emnandi ngorhatya. Ndikhumbula ndicinga ukuba, umel’ ukuba ukhona uMntu owadala zonke ezi zinto. Kodwa ngamanye amaxesha kwakukho izinto ezingalunganga endandizenza. Ndandisiva abantu bethuka, kwaye necuba lifumaneka lula. Nam ndaqalisa ukuthuka nokutshaya.
Xa ndandineminyaka eyi-18, ndafudukela eSydney. Ndazama ukungenela umkhosi kodwa andizange ndivunyelwe ngenxa yokuba ndandingafundanga. Ndafumana umsebenzi ndaza ndahlala eSydney ixesha elingangonyaka. Ndadibana namaNgqina kaYehova ngeli xesha. Ndamenyelwa ezintlanganisweni zawo, ndaza ndaya, ndabona zisuka ukuba izinto ababezifundisa ziyinyani.
Kungekudala emva koko ndabuyela ezifama. Ndahlala eGoondiwindi, eQueensland. Ndafumana umsebenzi, ndatshata ibe ngelishwa ndaqala nokusela.
Saba nabantwana ababini. Emva kokuba oonyana bam bezelwe, ndaqalisa ukucinga ngekamva lam. Ndakhumbula into eyathethwa eSydney kwiintlanganiso zamaNgqina kaYehova.
Ndafumana ikopi endala yeMboniselo, eyayineadresi yeofisi yamaNgqina kaYehova aseOstreliya. Ndawabhalela ndicela uncedo. Kwaye athumela iNgqina elinobubele nelizithobileyo. Kungekudala emva koko, landifundisa iBhayibhile.
INDLELA IBHAYIBHILE EBUTSHINTSHE NGAYO UBOMI BAM:
Njengoko ndandifunda iBhayibhile, ndaqonda ukuba ndimele ndenze utshintsho olukhulu ebomini bam. Ivesi yeBhayibhile eye yahlala inkenteza kum yeyesi-2 kwabaseKorinte 7:1. Le vesi isikhuthaza ukuba ‘sizihlambulule kuko konke ukudyobheka kwenyama.’
Ndagqiba kwelokuba ndiyeke ukutshaya nokunxila. Kwakungelulanga ukwenza ezi nguqu, kuba le mikhwa yayisele isegazini. Kodwa ndandizimisele ukwenza izinto ezithandwa nguThixo. Eyona nto yandincedayo ngulo mgaqo okumaRoma 12:2 othi: “Musani ukumilisa okwale nkqubo yezinto, kodwa guqukani ngokutshintsha ingqondo yenu.” Ndaqonda ukuba ukuze nditshintshe indlela endizenza ngayo izinto, kuza kufuneka kuqala nditshintshe idlela endicinga ngayo, ndize ndijonge imikhwa yam ngendlela uThixo ayijonga ngayo
“Ukuze nditshintshe indlela endizenza ngayo izinto, kufuneka kuqala nditshintshe indlela endicinga ngayo”
Eyona nto kwakunzima ukuyiyeka, kukuthuka. Ndandiwazi umbhalo wamaEfese 4:
INDLELA ENDINGENELWE NGAYO:
Kuba umsebenzi wam ikukunyamekela amahashe, andizange ndifumane xesha laneleyo lokudibana nabantu kuba babembalwa abantu ezifama. Kodwa ngenxa yemfundo endiyifumene kumaNgqina kaYehova, ndiye ndafunda indlela yokuthetha nabantu. Le mfundo iye yandinceda ndakwazi ukufundisa abantu ngoBukumkani bukaThixo.
Kule minyaka idluleyo, ndiye ndonwabela ilungelo lokuba ngumdala webandla. Ndikugqala njengelungelo ukwenza nantoni na ukuze ndincede abantu endikhonza nabo. Kodwa ke eyona ntsikelelo inkulu, kukukhonza uYehova ngokuthembeka ndikunye nenkosikazi nabantwana bam abahle.
Ndiyayixabis’ into yokuba uYehova eye wafundisa umntu ongafundanga njengam. (Isaya 54:


text:
UBUTYEBI OBUPHUMA ELIZWINI LIKATHIXO | ISAYA 63-66
Amazulu Amatsha Nomhlaba Omtsha Aya Kubangela Imincili
Isithembiso sikaThixo sokwenza izinto zibe ntsha esikuIsaya isahluko 65 siqinisekile kuba uYehova uthetha ngaso ngokungathi sesizalisekile
UYehova udala amazulu amatsha nomhlaba omtsha; apho izinto zangaphambili zingayi kukhunjulwa
Yintoni amazulu amatsha?
Ngurhulumente omtsha, oza kulungisa iimeko emhlabeni
Amiselwa ngo-1914 xa uKristu wabekwa etroneni njengoKumkani woBukumkani bukaThixo
Yintoni umhlaba omtsha?
Ngabantu bazo zonke iintlanga, iilwimi, nezizwe abakuvuyelayo ukuzithoba kulawulo lorhulumente omtsha wasezulwini
Kutshiwo njani ukuba izinto zangaphambili aziyi kukhunjulwa?
Izinto ezibangela iinkumbulo ezibuhlungu—emzimbeni, engqondweni nangokweemvakalelo—ziya kuphela
Abantu abathembekileyo baya kunandipha ubomi, yaye baya kuba neenkumbulo ezimnandi suku ngalunye


text:
Ithini IBhayibhile Ngokutofela Igazi?
Impendulo yeBhayibhile
IBhayibhile ithi masingalityi igazi. Ngoko asifanele silamkela igazi okanye iincindi zalo eziphambili, enoba sizinikwa zikuhlobo lokutya okanye ziyatofelwa. Phawula ezi zibhalo zilandelayo:
Genesis 9:4. Emva koMkhukula uThixo wavumela uNowa nentsapho yakhe ukuba batye inyama yezilwanyana kodwa wabayalela ukuba bangalityi igazi lazo. UThixo wathi kuNowa: “
Kuphela yinyama enomphefumlo wayo—igazi layo—eningamele niyidle.” Lo myalelo usebenza kubo bonke abantu ababephila ukususela ngoko ukuza kuthi ga ngoku kuba bonke bayinzala kaNowa.
Levitikus 17:14. “
Nize ningalidli igazi lalo naluphi na uhlobo lwenyama, kuba umphefumlo wohlobo lonke lwenyama ligazi layo. Nabani na olidlayo wonqunyulwa.” UThixo uthi umphefumlo okanye ubomi busegazini yaye bobakhe. Nangona lo mthetho wawunikwe uhlanga lakwaSirayeli kuphela, ubonisa ukuba kuThixo ukutya igazi yinto enzulu angayifuniyo.
IZenzo 15:20. ‘
Khwebukani egazini.’ UThixo wanika amaKristu umyalelo ofana nalowo wawunika uNowa. Imbali ibonisa ukuba amaKristu enkulungwane yokuqala ala ukutya igazi nokulusebenzisela ukunyanga.
Kutheni uThixo esiyalela ukuba sizikhwebule egazini?
Kukho izizathu ezibalulekileyo ezibangela ukuba singakwamkeli ukutofelwa igazi. Noko ke, esona sibaluleke kakhulu sesokuba uThixo usiyalele ukuba sizikhwebule egazini kuba lingcwele kuye.—Levitikus 17:11; Kolose 1:20.
Funda Okungakumbi
Kutheni AmaNgqina KaYehova Engakwamkeli Ukutofelwa Igazi?
Buninzi ubuxoki obuthethwayo ngamaNgqina kaYehova nokungakwamkeli kwawo ukutofelwa igazi. Funda inyaniso ngento esiyikholelwayo.


text:
Thobeka Uze Uthantamise NjengoYesu
‘UKristu wabandezeleka ngenxa yenu, enishiya nomzekelo, ukuze nilandele emanyathelweni akhe ngokusondeleyo.’—1 PETROS 2:21.
1. Kutheni ukuxelisa uYesu kusisondeza kuYehova?
IQHELEKILE into yokuba sibaxelise abantu esibathandayo. Kubo bonke abantu abakha baphila kulo mhlaba, uYesu Kristu ungoyena mntu sifanele simxelise. Kutheni kunjalo nje? UYesu wakha wathi: “Lowo undibonileyo mna umbonile noBawo.” (Yohane 14:9) UYesu wayitsho le nto kuba emxelisa ncam uYise. Ngoko xa sifunda ngoYesu, sikwafunda ngoYehova. Ibe xa sixelisa uYesu, sisondela ngakumbi kuYehova, oyena Mntu mkhulu kwindalo yonke. Lilungelo elingenakuthelekiswa nanto elo!
2, 3. (a) Kutheni uYehova esinike iinkcukacha ngobomi bukaYesu, ibe uThixo ufuna senze ntoni? (b) Siza kuthetha ngantoni kweli nqaku nakwelilandelayo?
2 EBhayibhileni, uYehova usinike iinkcukacha ngobomi bukaYesu. Ngoba? Kaloku uThixo wethu ufuna simazi uNyana wakhe ukuze sikwazi ukumxelisa kakuhle. (Funda eyoku-1 kaPetros 2:21.) IBhayibhile ifanisa umzekelo awasishiyela wona uYesu namanyathelo. Itheth’ ukuthini le nto? UYehova ufuna silandele emanyathelweni oNyana wakhe, nto leyo etheth’ ukuba sixelise yonk’ into awayenzayo. Kakade ke, uYesu wayefezekile, ngoko uYehova akalindelanga ukuba sikwazi ukumxelisa ngokupheleleyo uNyana wakhe. Kunoko, uThixo ufuna senze konke okusemandleni ethu ukuze sixelise uYesu.
3 Ngoku makhe sifunde ngezinye iimpawu ezintle zikaYesu. Kweli nqaku, siza kuthetha ngokuthobeka nangokuthantamisa kwakhe. Kwelilandelayo, siza kuthetha ngokuba nesibindi nokuqonda kwakhe. Kuphawu ngalunye, siza kuphendula le mibuzo mithathu: Lutheth’ ukuthini? UYesu walubonisa njani? Sinokumxelisa njani?
UYESU UTHOBEKILE
4. Kutheth’ ukuthini ukuthobeka?
4 Yintoni ukuthobeka? Abantu abaninzi abanekratshi bacinga ukuba ukuthobeka kubonisa ukuba ubuthathaka okanye awuzithembanga. Kodwa ngaba yinyani leyo? Ukuze sithobeke, simele somelele kwaye sibe nesibindi. Ukuthobeka kuchasene nekratshi. EBhayibhileni, igama elithi “ukuthobeka” linokuguqulelwa ngokuthi ‘ukuthobeka kwengqondo.’ (Filipi 2:3) Ukuze sithobeke, kufuneka singazicingeli kakhulu. Ngokomzekelo, esiny’ isichazi-magama seBhayibhile sithi: “Ukuthobeka kukwazi ukuba siphantsi kangakanani emehlweni kaThixo.” Kwakhona, ukuba sithobekile, asiyi kucing’ ukuba sibhetele kunabany’ abantu. (Roma 12:3) Olu phawu lungumnqantsa kubantu abangafezekanga. Kodwa sinako ukufund’ ukuthobeka xa sicamngca ngokulunga kukaYehova size sixelise uYesu.
Ukuba sithobekile, asiyi kucing’ ukuba sibhetele kunabany’ abantu
5, 6. (a) Ngubani uMikayeli isiphatha zingelosi? (b) UMikayeli wakubonisa njani ukuthobeka?
5 UYesu wakubonisa njani ukuthobeka? UNyana kaThixo ebesoloko ethobekile, xa wayeyingelosi enamandla ezulwini naxa wayesemhlabeni. Makhe sithi gqabagqaba ngemizekelo embalwa.
6 Indlela awayecinga ngayo. Incwadi yeBhayibhile kaYude, isixelela ngobomi bukaYesu bangaphambi kokuba eze emhlabeni. (Funda uYude 9.) NjengoMikayeli isiphatha-zingelosi, uYesu “wayeneyantlukwano noMtyholi,” ibe “ephikisana” naye “ngomzimba kaMoses.” Emva kokufa kukaMoses, uYehova wasingcwaba kwindawo engaziwa mntu isidumbu sakhe. (Duteronomi 34:5, 6) Mhlawumbi uMtyholi wayefuna ukusebenzisa eso sidumbu ukuze alinge amaSirayeli ukuba asinqule. Enoba esi sikhohlakali singuMtyholi sasifuna ukwenza ntoni, uMikayeli wasinqanda. Eny’ incwadi ithi igama elithi “wayeneyantlukwano” nelithi “ephikisana” naye, aphind’ asetyenziswe ukuchaza “impikiswano” ibe asenokuthetha ukuba “uMikayeli ‘wayesithi uMtyholi akanalungelo’ lokuthatha isidumbu sikaMoses.” Sekunjalo, esi siphatha-zingelosi sasisazi ukuba sinegunya elilinganiselweyo. Ngoko le ngxaki sayishiyela kuYehova, uMgwebi Omkhulu, ongoyena unelungelo lokugweba uSathana. Wayethobeke nyhani uYesu!
UYesu wathobeka, wenza zonk’ izinto aziyalelwa nguYehova, “kwada kwasa ekufeni.”
7. UYesu wakubonisa njani ukuthobeka ngendlela awayethetha nawayesenza ngayo izinto?
7 Xa uYesu wayesemhlabeni, wabonisa ukuthobeka ngendlela awayethetha nawayesenza ngayo izinto. Indlela awayethetha ngayo. UYesu wayengengomntu othand’ amehlo. Kunoko, wayefuna lonke uzuko luye kuYise. (Marko 10:17, 18; Yohane 7:16) UYesu wayengathi xa ethetha nabafundi bakhe abenze bazive bemathile okanye kungekho yabo. Kunoko wayebahlonipha, ebonisa ukuba uyabathemba ngokubancoma ngeempawu zabo ezintle. (Luka 22:31, 32; Yohane 1:47) Izenzo zakhe. UYesu akazange asukele ubutyebi, kodwa wakhetha ukuphila ubomi obulula. (Mateyu 8:20) Wayekulungele ukwenza umsebenzi ophantsi ababengafuni ukuwenza abantu abaninzi. (Yohane 13:3-15) Ukuthobela kwakhe kwamenza wangumzekelo omhle wokuthobeka. (Funda amaFilipi 2:5-8.) UYesu akazange afane nabantu abanekratshi abangakufuniyo ukuthobela abanye, yena wathobeka waza wenza zonk’ izinto aziyalelwa nguYehova, “kwada kwasa ekufeni.” Icace gca into yokuba uYesu, uNyana womntu, ‘wayethobekile ngentliziyo.’—Mateyu 11:29.
THOBEKA NJENGOYESU
8, 9. Sinokukubonisa njani ukuthobeka?
8 Sinokukuxelisa njani ukuthobeka kukaYesu? Indlela esicinga ngayo. Xa sithobekile, siyazi ukuba igunya esinalo lisikelwe umda. Ngenxa yoko, siyazi ukuba asinalo ilungelo lokugweba abanye. Asiyi kubagxeka okanye sibathandabuze. (Luka 6:37; Yakobi 4:12) Ukuthobeka kusinceda singabi ‘ngamalungisa kakhulu.’ Loo nto ithetha ukuba asiyi kucinga ukuba sibhetele kunabantu abangenazo izakhono okanye amalungelo esinawo. (INtshumayeli 7:16) Abadala abathobekileyo abacingi ukuba babhetele kunabazalwana noodadewabo. Kunoko, aba balusi banothando “bagqala abanye njengabongamileyo,” nto leyo ethetha ukuba babajonga njengababalulekileyo kunabo.—Filipi 2:3; Luka 9:48.
9 Khawucinge ngoW. J. Thorn, owayengumveleli ohambahambayo ukususela ngo-1894. Emva kweminyaka emininzi, wabelwa ukuba anyamekele iinkukhu eKingdom Farm, eNew York. Wayesithi xa evakalelwa ukuba ebemele ukwenza umsebenzi obhetele, azixelele oku: “Luthulindini. Yintoni onayo ukuba ungade ube nekratshi?” (Funda uIsaya 40:12-15.) Wayethobeke nyhani lo mzalwana!
10. Sinokukubonisa njani ukuthobeka kwindlela esithetha ngayo nakwizenzo zethu?
10 Indlela esithetha ngayo. Ukuba sithobeke ngokwenene, loo nto iza kubonakala kwindlela esithetha ngayo nabanye. (Luka 6:45) Xa sithetha nabo, asiyi kuhlala sithetha ngezinto esizenzileyo namalungelo esinawo. (IMizekeliso 27:2) Kunoko, siya kubancoma abazalwana noodadewethu ngezinto ezintle abazenzileyo size sigxininise kwiimpawu ezintle nezakhono abanazo. (IMizekeliso 15:23) Izenzo zethu. AmaKristu athobekileyo awazami ukuba ngoosaziwayo okanye abantu ababalulekileyo kweli hlabathi. Kunoko, akhetha ukuphila ubomi obulula, axolele nokwenza umsebenzi ophantsi, ukuze akwazi ukukhonza uYehova kangangoko anako. (1 Timoti 6:6, 8) Eyona ndlela ibalulekileyo sinokubonisa ngayo ukuba sithobekile kukuba sithobele. Kufuneka sithobeke ukuze ‘sibathobele abo bakhokelayo’ ebandleni nokuze silandele ulwalathiso lwentlangano kaYehova.—Hebhere 13:17.
UYESU UYATHANTAMISA
11. Yintoni ukuthantamisa?
11 Yintoni ukuthantamisa? Igama elithi “ukuthantamisa” lithetha ukuba nobubele nenkathalo. Ukuthantamisa yindlela yokubonisa uthando ibe kuyafana neemvakalelo ezinjengovelwano nenceba. (Luka 1:78; 2 Korinte 1:3; Filipi 1:8) Enye imbekiselo yeBhayibhile ithi ukuthantamisa akupheleli nje ekusizeleni abantu abasweleyo. Ithi kuthetha ukuba “sibakhathalela kangangokuba side sifune ukubanceda” ngokwenza into eza kuphucula ubomi babo. Ukuthantamisa luphawu olwenza umntu afune ukunceda abanye.
12. Yintoni ebonisa ukuba uYesu wayebavela abanye, ibe ukuthantamisa kwakhe kwambangela ukuba enze ntoni?
12 Wayethantamisa njani uYesu? Ngeemvakalelo nangezenzo. UYesu wayenovelwano. Xa wabona umhlobo wakhe uMariya nabanye belila emva kokufa kukaLazaro, walila nabo. (Funda uYohane 11:32-35.) Emva koko, uvelwano olwalumenze wavusa unyana womhlolokazi, lwaphinda lwamenza wavusa uLazaro. (Luka 7:11-15; Yohane 11:38-44) Kusenokwenzeka ukuba eso senzo sokuthantamisa samnika ithuba lokuphila ezulwini uLazaro. Ngaphambilana, uYesu “wasizela” isihlwele esasize kuye. Imfesane awayenayo yamenza “wasifundisa izinto ezininzi” eso sihlwele. (Marko 6:34) Loo nto yatshintsha ubomi babantu ababeziphulaphula iimfundiso zakhe! Ukuthantamisa kukaYesu kwakungeyomvakalelo nje. Kwamenza wanceda abantu abasweleyo.—Mateyu 15:32-38; 20:29-34; Marko 1:40-42.
13. UYesu wabathantamisa njani abanye ngendlel’ awayethetha ngayo? (Jonga umfanekiso osekuqaleni.)
13 Amazwi akhe athantamisayo. Ukuba novelwano kukaYesu kwamenza wathetha ngendlela ethantamisayo, ingakumbi kwabo babecinezelekile. Umpostile uMateyu wacaphula amazwi awathethwa nguIsaya ngoYesu. UIsaya wathi: “Ingcongolo etyumkileyo akayi kuyaphula; umsonto weflekisi olozizayo, akayi kuwucima.” (Isaya 42:3; Mateyu 12:20) Itheth’ ukuthini loo nto? UYesu wayengabaxhaphazi abanye abantu. Kunoko, wayethetha ngendlela ebahlaziyayo. Washumayela iindaba ezinik’ ithemba ‘kwabantliziyo zaphukileyo.’ (Isaya 61:1) Wathi abantu ‘ababulalekayo nabasindwa ngumthwalo’ mabeze kuye ukuze ‘bazifumanele ukuhlaziyeka.’ (Mateyu 11:28-30) Wathembisa abafundi bakhe ukuba uThixo uyabathantamisa abakhonzi bakhe, kuquka ‘abancinane,’ okanye abo babebonwa bengabalulekanga lihlabathi.—Mateyu 18:12-14; Luka 12:6, 7.
THANTAMISA NJENGOYESU
14. Sinokubathantamisa njani abanye?
14 Sinokukuxelisa njani ukuthantamisa kukaYesu? Ngeemvakalelo zethu. IBhayibhile ithi simele sizame ukuba ‘nomsa wemfesane,’ kwanaxa ingebobuntu bethu obo. Ezi mvakalelo ziyinxalenye ‘yobuntu obutsha’ uYehova alindele ukuba bambathwe ngawo onke amaKristu. (Funda amaKolose 3:9, 10, 12.) Sinokubathantamisa njani abanye? IBhayibhile ithi: “Phangalalani.” (2 Korinte 6:11-13) Mamela kakuhle xa umntu ekuxelela indlela avakalelwa ngayo nento emxhalabisayo. (Yakobi 1:19) Mcingele uze uzibuze: ‘Ukuba ibindim lo, bendiza kuvakalelwa njani? Bendiza kufuna ntoni?’—1 Petros 3:8.
15. Sinokubanceda njani abo balilayo okanye baxhwalekileyo?
15 Ngezenzo zethu. Ukuthantamisa kuya kusenza sibancede abanye, ingakumbi abo balilayo okanye baxhwalekileyo. Sinokubanceda njani? AmaRoma 12:15 athi: “Lilani kunye nabantu abalilayo.” Kumaxesha amaninzi, abantu bafuna ukuthuthuzelwa kunokucetyiswa. Badinga umhlobo onomdla kubo nobamamelayo. Omny’ udade owathuthuzelwa ngabazalwana noodade emva kokuba eswelekelwe yintombi yakhe uthi, “Ndayixabisa nyhani into yokuba abahlobo bam beze, baze bafike nje balile kunye nam.” Sinokubathantamisa abanye nangokwenza izinto ezinokubanceda. Mhlawumbi kukho umhlolokazi oding’ ukulungiselwa izinto ezithile emzini wakhe. Okanye ke kukho umKristu osele ekhulile ofun’ ukusiwa kwiintlanganiso, entsimini okanye kugqirha. Enoba obo bubele buncinci kangakanani, bunokwenza umahluko omkhulu ebomini bomny’ umntu. (1 Yohane 3:17, 18) Indlela ebalulekileyo yokuthantamisa abanye, kukwenza konke okusemandleni ethu ukuze sishumayele iindaba ezilungileyo. Le yeyona nto yenza umahluko kubomi babantu abanomdla!
16. Yintoni esinokuyithetha ukuze sikhuthaze abadandathekileyo?
16 Ngamazwi ethu. Ukuthantamisa kuya kusenza ‘siyithuthuzele imiphefumlo edandathekileyo.’ (1 Tesalonika 5:14) Yintoni esinokuyithetha ukuze sikhuthaze abadandathekileyo? Sinokubaxelela indlela esibakhathalele ngayo. Sinokubancoma size sibenze babone iimpawu zabo ezintle nezinto abazenza kakuhle. Sinokubakhumbuza ukuba uYehova ubaxabisile kuba wabanceda bafumana inyaniso. (Yohane 6:44) Sinokubaqinisekisa ukuba uYehova ubakhathalele nyhani abakhonzi bakhe ‘abaphuke intliziyo’ okanye abo “bamoya utyumkileyo.” (INdumiso 34:18) Amazwi ethu athantamisayo anokubahlaziya nyhani abo bafuna ukuthuthuzelwa.—IMizekeliso 16:24.
17, 18. (a) UYehova ulindele ukuba abadala baziphathe njani izimvu zakhe? (b) Siza kuthetha ngantoni kwinqaku elilandelayo?
17 Badala, uYehova ulindele ukuba nizithantamise izimvu zakhe. (IZenzo 20:28, 29) Khumbulani ukuba ngumsebenzi wenu ukuzifundisa, ukuzikhuthaza nokuzihlaziya. (Isaya 32:1, 2; 1 Petros 5:2-4) Ngoko, umdala othantamisayo akayi kuzama ukubalawula abazalwana bakhe ngokwenz’ imithetho yakhe, okanye abenze bazive benetyala ngokubanyanzela ukuba benze izinto ezingaphaya kwamandla abo. Kunoko, umdala ufuna ukuba abazalwana noodade bonwabe, uyabathemba ukuba bayamthanda uYehova ibe baya kwenza konke okusemandleni ukuze bamkhonze.—Mateyu 22:37.
18 Xa sicamngca ngokuthobeka nokuthantamisa kukaYesu, siya kufuna ukumxelisa. Kwinqaku elilandelayo, siza kuthetha ngeendlela esinokukuxelisa ngazo ukuba nesibindi nokuqonda kukaYesu.


text:
IMBONISELO OKTOBHA 2014
UBukumkani BukaThixo—Bunokukwenzela Ntoni?
Ukuze uphenduleke umele wazi isizathu sokuba bubalulekile kuYesu, uYise nabantu abathobela uThixo.
Kutheni Umele Ube Nomdla KuBukumkani BukaThixo?
Kutheni uBukumkani bukaThixo buyeyona nto ibalulekileyo kumaNgqina kaYehova, ngoxa ezinye iicawa zingabuhoyanga?
UBukumkani BukaThixo—Isizathu Sokuba Bubaluleke Kangaka KuYesu
UYesu wayenesizathu sokuhlala ethetha ngoBukumkani.
UBukumkani BukaThixo—Buza Kukwenzela Ntoni?
Ubukhulu becala, impendulo ixhomekeke kuwe.
Baqalisa Nini Ukulawula UBukumkani BukaThixo? (Inxalenye Yoku-1)
Ukuba uyayazi impendulo, ungakwazi ke ukucacisela omnye umntu ngokusuka eBhayibhileni?
Ndandicinga Ngesiqu Sam Kuphela
UChristof Bauer wafundisisa iBhayibhile ngoxa wayekwisikhitshane sakhe esincinane elwandle. Yintoni awayifundayo?
Iimpendulo Zemibuzo YeBhayibhile
Yintoni eza kwenziwa buBukumkani bukaThixo abangakwaziyo ukuyenza oorhulumente babantu?
Izinto Ezingakumbi Ezifumaneka Kwi-intanethi
Kutheni Uthandaza? Ngaba UThixo Uza kundiphendula?
Xa uthandaza, uThixo uxhomekeke kuwe ukuze awuphendule loo mthandazo.


text:
Ibali 35: UYehova Unikela Imithetho
MALUNGA neenyanga ezimbini emva kokushiya iYiputa, amaSirayeli afika eNtabeni yeSinayi, ekwabizwa ngokuba yiHorebhe. Le ikwayindawo uYehova awathetha kuyo noMoses kwityholo elitshayo. Abantu bemisa iintente zabo apha baze bahlale okwethutyana.
Njengokuba abantu belinde emazantsi, uMoses unyuka intaba. Phezulu phayaa encotsheni yentaba, uYehova uxelela uMoses ukuba ufuna amaSirayeli amthobele aze abe ngabantu Bakhe abakhethekileyo. Ekwehleni kukaMoses, uxelela amaSirayeli okuthethwe nguYehova. Yaye abantu bathi baya kumthobela uYehova, kuba bafuna ukuba ngabantu bakhe.
Ngoku uYehova wenza into emangalisayo. Wenza incopho yentaba iqhume umsi, aze abangele iindudumo. Emva koko uthetha nabantu athi: ‘NdinguYehova uThixo wenu owanikhupha eYiputa.’ Wandula ke abayalele athi: ‘Nize ninganquli thixo bambi ngaphandle kwam.’
UThixo unika amaSirayeli eminye imithetho okanye imiyalelo esithoba. Abantu boyika gqitha. Bathi kuMoses: ‘Thetha nathi wena, kuba siyoyika ukuba xa uThixo ethetha nathi sinokufa.’
Kamva uYehova uthi kuMoses: ‘Nyukela kum entabeni. Ndokunika amacwecwe amabini amatye endibhale kuwo imithetho endifuna abantu bayigcine.’ Ngoko uMoses unyukela entabeni kwakhona. Apho uhlala iintsuku ezingama-40 nobusuku bazo.
UThixo unemithetho emininzi gqitha ayinika abantu bakhe. UMoses uyibhala phantsi le mithetho. Kwakhona uThixo unika uMoses amacwecwe amabini amatye. Kuwo, uThixo ngenkqu ubhale imithetho eli-10 awayivakalisa ebantwini bonke. Ibizwa ngokuba yiMiyalelo Elishumi.
Le Miyalelo Elishumi ibalulekile. Kodwa kukwanjalo nangeminye imithetho emininzi uThixo ayinika amaSirayeli. Omnye waloo mithetho ngulo: ‘Uze umthande uYehova uThixo wakho ngentliziyo yakho iphela, ngengqondo yakho iphela, ngomphefumlo wakho uphela nangamandla akho ephela.’ Omnye uthi: ‘Uze umthande ummelwane wakho njengawe siqu.’ UNyana kaThixo, uYesu Kristu, wathi le yeyona mithetho mikhulu mibini uYehova awayinika abantu bakhe amaSirayeli. Kamva siza kufunda izinto ezininzi ngoNyana kaThixo neemfundiso zakhe
Eksodus 19:1-25; 20:1-21; 24:12-18; 31:18; Duteronomi 6:4-6; Levitikus 19:18; Mateyu 22:36-40.
Imibuzo
- Malunga neenyanga ezimbini emva kokushiya iYiputa, aya kuhlala phi amaSirayeli?
- UYehova uthi ufuna abantu benze ntoni, yaye baphendula ngelithini?
- Kutheni uYehova enika uMoses amacwecwe amabini amatye?
- Ngaphandle kweMiyalelo Elishumi, yiyiphi eminye imithetho awayinika amaSirayeli uYehova?
- Yiyiphi imithetho emibini awathi uYesu Kristu yeyona mikhulu?
Imibuzo eyongezelelekileyo
- Funda iEksodus 19:1-25; 20:1-21; 24:12-18; nesama-31:18.
Amazwi abhalwe kwiEksodus 19:8 asinceda njani siqonde oko kubandakanyekileyo xa sizahlulela njengamaKristu? (Mat. 16:24; 1 Pet. 4:1-3)
- Funda iDuteronomi 6:4-6; iLevitikus 19:18; noMateyu 22:36-40.
AmaKristu abonisa njani ukuba ayamthanda uThixo nommelwane? (Marko 6:34; IZe. 4:20; Roma 15:2)


text:
Badala, Nikujonga Njani Ukuqeqesha Abazalwana?
“Yonke into inexesha layo elimisiweyo.”—INTSHUMAYELI 3:1.
1, 2. Yintoni eye yaphawulwa ngabaveleli besiphaluka kumabandla amaninzi?
UMVELELI WESIPHALUKA wayequkumbela intlanganiso yakhe nabadala. Wathi akuwajonga la madoda akhutheleyo, waziva ewathanda, amanye wayenokuthi tat’ umlom’ ugcwale xa ewabiza. Kodwa ke kwakukho umcimbi obalulekileyo owawumkhathaza. Wathi, “Bazalwana, yintoni eniyenzileyo ukuze niqeqeshe abazalwana bakwazi ukuthwala iimbopheleleko ezingakumbi ebandleni?” Umveleli wesiphaluka wayewakhuthazile kutyelelo olungaphambili ukuba aziphe ixesha lokuqeqesha abazalwana. Ekugqibeleni, enye yala madoda makhulu yathi, “Xa sitheth’ inyaniso mzalwana, akukho ntw’ ingako siyenzileyo.” Onke amadoda amakhulu avumelana nayo.
2 Ukuba ungumdala, mhlawumbi nawe ubuya kuphendula ngendlela efanayo. Abaveleli beziphaluka baye baphawula ukuba abadala abaninzi abaziphi ixesha elaneleyo lokuqeqesha abazalwana abaselula nabasele bekhulile ukuze bancedise ekunyamekeleni ibandla. Kodwa ke, akuyondlwan’ iyanetha ukwenza le nto. Ngoba kutheni?
3. (a) IBhayibhile ibonisa njani ukuba kubalulekile ukuqeqesha abazalwana, kwaye kutheni sonke sifanele sibe nomdla kolu qeqesho? (Jonga umbhalo osemazantsi.) (b) Kutheni kusenokuba ngumnqantsa ukuba abanye abadala baqeqeshe abazalwana?
3 Xa ungumdala, uyazi ukuba kubalulekile ukuzipha ixesha lokuqeqesha abazalwana. * (Funda umbhalo osemazantsi.) Uyazi nokuba kusafuneka amanye amadoda aza komeleza amabandla naza kuxhasa amabandla aseza kumiselwa. (Funda uIsaya 60:22.) Kaloku iBhayibhile ithi ufanele ‘ufundise abanye.’ (Funda eyesi-2 kuTimoti 2:2.) Sekunjalo, kusenokuba ngumnqantsa ukude uyenze loo nto. Ujongwe ziimfuno zentsapho yakho, kanti nempangelo ikufuna apho ubukho. Kuphinde ke kubekho nebandla elifuna ingqalelo yakho, neminye imicimbi engxamisekileyo. Ekubeni sixakeke kangaka, makhe sithethe ngezizathu zokuba kubalulekile ukuzipha ixesha lokuqeqesha abazalwana.
UKUQEQESHA ABAZALWANA KUNGXAMISEKILE
4. Yintoni eyenza abadala balibazise ekuqeqesheni abazalwana ngamany’ amaxesha?
4 Yintoni edla ngokwenza kube nzima ukuzipha ixesha lokuqeqesha abazalwana ebandleni? Abanye basenokuthi: ‘Sisaleqa imicimbi yebandla engxamisekileyo okwangoku. Noba andiyingxamelanga kangako wena le yokuqeqesha abazalwana, ibandla aliyi kuchaneka.’ Ngaba aliyi kuchaneka nyhani? Ikho imicimbi enokufuna ingqalelo yakho ekhawulezileyo. Noko ke, ukuba uyalibazisa xa kufuneka uqeqeshe abazalwana, uyalibulala ibandla.
5, 6. Yintoni esinokuyifunda kwindlela umqhubi ayinyamekela ngayo imoto yakhe? Ifana njani loo nto nokuqeqeshwa kwabazalwana ebandleni?
5 Masenze umzekelo. Imoto kufuneka iman’ ukutshintshwa ioli ukuze ihlale ikwimeko entle. Kodwa ke yena umqhubi usenokucinga ukuba eyona nto ibalulekileyo ekuhambeni kwemoto ngamafutha. Mhlawumbi unokude akubekele amangomso ukutshintsha ioli kuba esithi uxakekile. Xa isaduma imoto, akaboni nto ixhomis’ amehlo. Kodwa ke yinkathazo yodwa leyo. Ukuba umqhubi akayitshintshi ioli xa kufuneka eyitshintshile, kuya kuthi kungekabi phi yonakale. Ekugqibeleni, uya kuhlawuliswa intlokw’ etreyini xa ezama ukuyilungisa. Sifunda ntoni kulo mzekelo?
6 Abadala bamele bayisukumele ngokukhawuleza imicimbi ebalulekileyo. Xa belibazisa, ibandla liya kutsala nzima. Abadala bamele bafane nomqhubi oyitha rhoqo imoto yakhe, ‘baqiniseke ngezinto ezibaluleke ngakumbi.’ (Filipi 1:10) Kodwa abanye abadala basuke baxakeke kakhulu yimicimbi ebalulekileyo kangangokuba bangabi nalo ixesha lokuqeqesha abazalwana. Loo nto ifana nqwa ke nokungagaleli ioli emotweni. Xa bekubekel’ amangomso ukuqeqesha abazalwana, kungekudala ibandla liya kuswela abazalwana abaqeqeshelwe zonke iimbopheleleko zebandla.
7. Simele sibajonge njani abadala abazipha ixesha lokuqeqesha abazalwana?
7 Ungaze ucinge ukuba akubalulekanga kakhulu ukuqeqesha abazalwana. Abadala abalixhalabeleyo ikamva lebandla nabazipha ixesha lokuqeqesha abazalwana balumkile yaye baxabiseke kakhulu kubazalwana noodade. (Funda eyoku-1 kaPetros 4:10.) Lincedakala njani ibandla?
UKULISEBENZISA KAKUHLE IXESHA
8. (a) Kutheni abadala bemele baqeqeshe abazalwana? (b) Abadala abakhonza kwiindawo ezifuna abavakalisi abangakumbi banayiphi imbopheleleko engxamisekileyo? (Jonga ibhokisi ethi “ Iphulo Elingxamisekileyo.”)
8 Nabona badala banamava bamele bathobeke, bayazi into yokuba, njengokuba iminyaka ihamba, kuza kuya kusiba nzima ukwenza izinto abakwazi ukuzenza ngoku. (Mika 6:8) Kwakhona, abadala bamele bayilindele into yokuba banokuqutyulwa “lixesha nasisihlo esingenakubonwa kwangaphambili,” baze bazibone sele bengakwazi ukwenza imisebenzi yabo. (INtshumayeli 9:11, 12; Yakobi 4:13, 14) Ekubeni bebathanda yaye bebakhathalele abantu bakaYehova, abadala basebenza nzima befundisa abazalwana abaselula izinto abazaziyo.—Funda iNdumiso 71:17, 18.
9. Sisiphi isiganeko esifuna ukuba abazalwana baqeqeshwe ngoku?
9 Kwakhona abadala abaqeqesha abazalwana babalulekile kuba umsebenzi wabo uza kulakha ibandla. Olo qeqesho lwenza abazalwana abaninzi bakwazi ukunceda ibandla lihlale limanyene kwaye lithembekile kuThixo. Loo nto ibalulekile kule mihla yokugqibela sikuyo, kwaye iseza kubaluleka nasebudeni bembandezelo enkulu ezayo. (Hezekile 38:10-12; Mika 5:5, 6) Ngoko ke, badala abathandekayo, khaniziphe ixesha lokuqeqesha abazalwana, niqale namhlanje.
10. Yintoni ekunokufuneka umdala ayenze ukuze abe nexesha lokuqeqesha abazalwana?
10 Siyazi bazalwana ukuba sele nixakekile yimicimbi ebalulekileyo yebandla. Ngoko, kusenokufuneka nicuntsule kwixesha enilisebenzisela ezo mbopheleleko ukuze niqeqeshe abazalwana. (INtshumayeli 3:1) Xa nisenjenjalo, niya kube nilisebenzisa kakuhle ixesha lenu kwaye nebandla liya kuba nekamva eliqaqambileyo.
BANCEDENI BALUNGELE UKUQEQESHWA
11. (a) Yintoni ebangel’ umdla kumacebiso avela kumazwe ahlukeneyo ngoqeqesho olunikelwa ngabadala? (b) Ngokutsho kweMizekeliso 15:22, kutheni kubalulekile ukuthetha ngamacebiso avela kwabanye abadala?
11 Kutshanje kuye kwabuzwa abanye abadala ukuba benze njani ukuze baphumelele ekuqeqesheni abazalwana. * (Funda umbhalo osemazantsi.) Bonke aba badala baye bathetha into efanayo nangona iimeko zabo zingafani. Ingqina ntoni ke loo nto? Ingqina ukuba uqeqesho olusekelwe eBhayibhileni lunceda abafundi “kuyo yonk’ indawo emabandleni onke.” (1 Korinte 4:17) Ngenxa yoko, kweli nqaku nakwelilandelayo siza kuthetha ngamanye amacebiso aye anikelwa ngaba badala. (IMizekeliso 15:22) Siza kubona indlela abadala ababaqeqesha ngayo abazalwana.
12. Yintoni ekufuneka ayenze umdala, yaye ngoba?
12 Okokuqala, umdala kufuneka ancede umzalwana alungele ukufundiswa. Kutheni ibalulekile nje loo nto? Ukuze umlimi akwazi ukutyala imbewu kuye kufuneke awuphethule umhlaba. Kunjalo ke naxa umdala eza kufundisa umntu, kufuneka enze intliziyo yakhe ilungele ukufunda izinto ezintsha. Unokwenza njani ke umdala ukuze afundise kwimeko efanelekileyo? Unokulandela umzekelo wechule elalifundisa mandulo, umprofeti uSamuweli.
13-15. (a) UYehova wathi makenze ntoni uSamuweli? (b) USamuweli wenza ntoni ukuze uSawule alungele isabelo sakhe esitsha? (Jonga umfanekiso osekuqaleni.) (c) Kutheni le ngxelo yeBhayibhile engoSamuweli ibalulekile kubadala namhlanje?
13 Ngaminazana ithile, kwiminyaka engaphezu kweyi-3 000 eyadlulayo, uYehova wathetha nengwevu eyayingumprofeti, uSamuweli, esithi: “Ngomso malunga neli xesha ndiya kuthumela kuwe indoda esuka kwilizwe lakwaBhenjamin, uze ke uyithambise ibe yinkokeli yabantu bam uSirayeli.” (1 Samuweli 9:15, 16) USamuweli waqonda ukuba wayeza kuyeka ngoku ukukhokela amaSirayeli nokuba uYehova wayefuna athambise enye inkokeli. Ngoko wacinga ngecebo awayeza kulisebenzisa ukuze ancede loo ndoda ilungele esi sabelo sitsha.
14 Ngosuku olulandelayo, uSamuweli wadibana noSawule, ibe uYehova wathi kulo mprofeti: “Nantsi le ndoda.” Ngoko nangoko, uSamuweli wenza elaa cebo wayelicingile. Wenza indlela yokuba afumane ithuba lokuthetha noSawule. USamuweli wamemela uSawule nomlindi wakhe esidlweni, wabahlalisa kwezona zihlalo ziphambili kwaye baphakelwa awona maqatha makhulu enyama. USamuweli wathi: “Yidla, ngenxa yokuba bebeyibekele wena.” Emva kweso sidlo, uSamuweli wammemela endlwini yakhe uSawule. Endleleni eya kwakhe, la madoda mabini ancokola kamnandi. Ekufikeni kwawo, anyuka aya eluphahleni lwendlu, kwaye uSamuweli “waqhubeka ethetha noSawule phezu kwendlu” de bayokulala. Ngosuku olulandelayo, uSamuweli wamthambisa uSawule, wamanga, waza wamnika imiyalelo engakumbi. Emva koko, uSawule wemka, exhobele nantoni na eyayiza kulandela.—1 Samuweli 9:17-27; 10:1.
15 USamuweli wamthambisa ngenjongo yokuba akhokele uhlanga. Kakade ke, yahluke kakhulu loo nto ekuqeqesheni umzalwana ukuba abe ngumdala okanye isicaka solungiselelo ebandleni. Nangona kunjalo, zininzi izinto ezibalulekileyo ezinokufundwa ngabadala kwindlela uSamuweli awayilungisa ngayo intliziyo kaSawule. Makhe sithethe ngezimbini.
KUVUYELE UKUFUNDISA KWAYE UBE NGUMHLOBO
16. (a) USamuweli waziva njani xa uSirayeli wafuna ukuba nokumkani? (b) Wenza ntoni ke akuxelelwa nguYehova ukuba athambise uSawule?
16 Wuvuyele lo msebenzi, ungalibazisi. Ukuqala kukaSamuweli ukuva ukuba amaSirayeli ayefuna ukumkani ongumntu, wadana waza waziva engasathandwa. (1 Samuweli 8:4-8) Kwafuneka uYehova amxelele kude kube kathathu uSamuweli ukuba abaphulaphule abantu, kuba wayengafuni yena ukubanika ukumkani. (1 Samuweli 8:7, 9, 22) Nangona wayevakalelwa ngale ndlela, akazange ayimonele okanye ayicaphukele indoda eyayiza kungena ezihlangwini zakhe. Xa uYehova wathi makathambise uSawule, akazange alibazise. Wakuvuyela ukumthobela uYehova, kungengakuba eziva enyanzelekile, kodwa ngenxa yokuba emthanda.
Badala, zipheni ixesha lokuba kunye nabazalwana enibaqeqeshayo nangona nixakekile
17. Abadala bale mihla bamxelisa njani uSamuweli, kwaye yintoni ebavuyisayo kuloo nto?
17 Baninzi abadala abanamava bale mihla abaye benza njengoSamuweli, baqeqesha abazalwana ngendlela ebonisa ukuba bayabathanda. (1 Petros 5:2) La madoda makhulu anobubele ayakuvuyela ukufundisa abazalwana kwaye awayoyik’ into yokuba nabo babe namalungelo ebandleni. Kunoko, avakalelwa kukuba aba bazalwana “ngabasebenzi abangamadlelane” abaxabisekileyo abaza kuncedisana nawo ekunyamekeleni ibandla. (2 Korinte 1:24; Hebhere 13:16) Kwaye aba badala bangazicingeli bodwa bayavuya xa bebona abazalwana besebenzisa ubuchule abanabo ekuncedeni abantu bakaYehova.—IZenzo 20:35.
18, 19. Umdala unokuyenza njani intliziyo yomzalwana ilungele ukuqeqeshwa, ibe kutheni ibalulekile nje loo nto?
18 Ungapheleli nje ekufundiseni, yiba ngumhlobo. USamuweli ngewayesuke nje wathatha ioli waza wayigalela entlokweni kaSawule akudibana naye. Nangona lo kumkani mtsha wayeya kube ethanjisiwe ngaloo ndlela, wayeza kube engakulungelanga ukukhokela abantu bakaThixo. Kunokuba enjenjalo, uSamuweli wazipha ixesha lokwenza intliziyo kaSawule ilungele esi sabelo sitsha. Ngaphambi kokuba amthambise, bafumana into etyiwayo, babethwa ngumoya, badl’ imbadu bada baphumla. USamuweli walinda de yalixesha elifanelekileyo ukuze athambise lo kumkani mtsha.
19 Kumele kube njalo ke nakule mihla. Ngaphambi kokuba umdala aqalise ukuqeqesha umzalwana, ufanele azame ukuba ngumhlobo wakhe. Into eya kwenziwa ngumdala ukuze enze loo mzalwana akhululeke iya kuxhomekeka kwiimeko zabo nakwizinto eziqhelekileyo ekuhlaleni. Kodwa, kungakhathaliseki ukuba uhlala phi, ukuba uzipha ixesha lokuba kunye naye nangona uxakekile, uya kutsho aqonde ukuba umxabisile. (Funda amaRoma 12:10.) Siqinisekile ukuba abazalwana baya kukuvuyela ukunyanyekelwa nokuhoywa nguwe.
20, 21. (a) Yintoni amele ayenze umdala ukuze aphumelele? (b) Siza kuthetha ngantoni kwinqaku elilandelayo?
20 Kuyinyaniso kona ukuba ukuze umdala aphumelele, kufuneka akuthande ukuqeqesha abantu. Kodwa ke kukwafuneka amthande loo mntu amqeqeshayo. (Thelekisa noYohane 5:20.) Ibaluleke ngantoni loo nto? Kaloku xa umzalwana evakalelwa ukuba uyamthanda, uya kukuvuyela ukufunda kuwe. Lilonke ke badala, zimiseleni ukuba ningapheleli nje ekufundiseni, kodwa nibe ngabahlobo abasenyongweni kubazalwana.—IMizekeliso 17:17; Yohane 15:15.
21 Emva kokuba umdala elungise intliziyo yomfundi, unokuqalisa ukumqeqesha. Ziziphi iindlela anokuzisebenzisa? Siza kuthetha ngaloo nto kwinqaku elilandelayo.
^ isiqe. 3 Eli nqaku kunye nelilandelayo, abhalelwe abadala ngokukhethekileyo. Kodwa ke wonke umntu ufanele abe nomdla kule nkcazelo. Ngoba kutheni? Iza kunceda bonke abazalwana bayiqonde into yokuba kufuneka baqeqeshwe ukuze banikwe iimbopheleleko ezingakumbi ebandleni. Xa bebaninzi abazalwana abaqeqeshelwe ukuncedisa ebandleni, kulungelwa wonke umntu.
^ isiqe. 11 Aba badala ngabaseBangladesh, eBelgium, eBrazil, eFransi, eFrench Guiana, eJapan, eKorea, eMerika, eMexico, eMzantsi Afrika, eNamibhiya, eNigeria, eOstreliya, eRashiya naseRéunion.


text:
1:1 Yoo! Uhleli wodwa, umzi obantu baye bebaninzi; Obe umkhulu ezintlangeni Usuke waba njengomhlolokazi; umthethelikazi emazweni Usuke waba ngofakwa uviko.
1:2 Ulila elilile ebusuku, iinyembezi zakhe zisezidleleni zakhe; Akanamthuthuzeli kuzo zonke izithandane zakhe; Onke amakholwane akhe ammenezelele, Aba lutshaba kuye.
1:3 UYuda uye ekuthinjweni, ephuma ezintsizini nasezinkonzweni ezininzi; Yena uhleli ezintlangeni, akafumani kuphumla; Bonke abamsukelayo bamfikele ezingxingongweni.
1:4 Iindlela zaseZiyon zenza isijwili, ngokungabikho kwabaya emithendelekweni; Onke amasango ayo akanamntu, ababingeleli bayo bayancwina; Iintombi zayo zinosizi, yona ke kukrakra kuyo.
1:5 Ababandezeli bayo basuka bayintloko; iintshaba zayo zinobunqobo; Ngokuba uYehova uyenze yanosizi ngenxa yokreqo lwayo oluninzi; Abantwana bayo bemkile, bathinjiwe, baqhutywa ngumbandezeli.
1:6 Buphumile entombini enguZiyon bonke ubungangamsha bayo; Abathetheli bayo baba njengamaxhama angafumani dlelo, Ahamba engenamandla phambi komsukeli.
1:7 IYerusalem iyazikhumbula, ngemini yeentsizi zayo neyokudinga kwayo, Zonke izinto zayo ezinqwenelekayo ebinazo kwakwiimini zamandulo, Ekuweni kwabantu bayo esandleni sombandezeli, ingenamncedi; Ababandezeli bayo bayibona, bakuhleka ukucinywa kwayo.
1:8 IYerusalem asikuko nokuba yonile yona; ngenxa yoko yaba lubhorha; Bonke ababeyizukisa bayayicukuceza, ngokuba babone ubuze bayo; Nayo ngokwayo iyancwina, ibuye umva.
1:9 Ubunqambi bayo busezingutyeni zayo ezirhuqayo, ayilikhumbulelanga ikamva layo; Yehla ke ngokubalulekileyo; ayinamthuthuzeli; Ithi, Zikhangele, Yehova, iintsizi zam; ngokuba utshaba luzikhulisile.
1:10 Umbandezeli usolule isandla sakhe phezu kwezinto zayo zonke ezinqwenelekayo; Kuba ibona iintlanga zingene engcweleni yayo, Owawuwise umthetho wena, ukuba zingangeni ebandleni lakho.
1:11 Bonke abantu bayo bayancwina, befuna isonka; Barhole izinto zabo ezinqwenelekayo ngenxa yesonka, ukuze bawubuyise umphefumlo; Bona, Yehova, ukhangele, ukuba ndisuke ndacukucezeka.
1:12 Akunto na oku kuni nonke, nina nidlula ngendlela? Bhekani nibone, ukuba kukho na umvandedwa onjengomvandedwa wam, endiwenziweyo, Athe uYehova wandenza lusizi ngemini yokuvutha komsindo wakhe.
1:13 Engaphezulu, uthume umlilo emathanjeni am, wawanyathela; Uzanekele umnatha iinyawo zam, wandibuyisa umva; Undenze inxuwa, yonke imini ndityhafile.
1:14 Idyokhwe yezikreqo zam ibotshwe sisandla sakhe; Zibhijelene, zenyuka zaba semqaleni wam, zawakhubekisa amandla am; INkosi yam indinikele ezandleni zabo ndingenakumisa kubo.
1:15 INkosi yam izitshitshisile zonke iimbalasane zam eziphakathi kwam; Indimemele umthendeleko, ukuba yaphule amadodana am. INkosi yam ixovule inkazana enguYuda, ngokungathi kusesixovulweni sewayini.
1:16 Ngenxa yezo zinto ndiyalila; iliso lam, iliso lam lihla amanzi, Ngokuba ekude kum umthuthuzeli, umbuyisi womphefumlo wam; Baziimpanza abantwana bam, ngokuba utshaba lwam lundoyisile.
1:17 IZiyon iyazolula izandla zayo, ayinamthuthuzeli; UYehova ubawisele umthetho ngoYakobhi, ukuba ababandezeli bakhe bamngqonge: IYerusalem iyinto elubhorha phakathi kwabo.
1:18 Ulilungisa uYehova; ngokuba bendiphikise umlomo wakhe. Khanive, nonke zizwe, niwubone umvandedwa wam; Umthinjana wam namadodana am emke nokuthinjwa.
1:19 Ndibize izithandane zam, zandikhohlisa zona; Ababingeleli bam, namadoda amakhulu akwam, aphume umphefumlo phakathi komzi, Xa abezifunela ukudla, ukuba abuyise imiphefumlo yawo.
1:20 Khangela, Yehova, ngokuba ndibandezelekile; izibilini zam ziyabila; Intliziyo yam iphendukile phakathi kwam; ngokuba ndasuka ndaba ziinkani kuphela; Ngaphandle ikrele landihlutha abantwana, ngaphakathi kwakukufa kodwa.
1:21 Bandivile ukuba ndiyancwina; ndathi, Andinamthuthuzeli; Zonke iintshaba zam zibuvile ububi bam; zinemihlali, ngokuba oko kwenziwe nguwe. Uyayizisa imini oyimemileyo, ziya kuba njengam ke.
1:22 Mabufike phambi kwakho bonke ububi bazo, Uziphathe njengoko wandiphatha ngako ngenxa yezikreqo zam zonke; Ngokuba kuninzi ukuncwina kwam, nentliziyo yam ityhafile.
2:1 Yoo! Itheni na iNkosi yam ukuyisibekela kangaka ngomsindo wayo intombi enguZiyon? Isikhuphile ezulwini, yasikhahlela ehlabathini, isihombo sikaSirayeli, Ayasikhumbula isihlalo seenyawo zayo ngemini yomsindo wayo.
2:2 INkosi yam iwaginyile, ayawaconga, onke amakriwa akwaYakobi; Izigungxule ngokuphuphuma komsindo wayo iinqaba ezinkulu zentombi enguYuda; Yazizisa emhlabeni; Ibungcolisile ubukumkani nabathetheli babo.
2:3 Izixakazile ngokuvutha komsindo wayo zonke iimpondo zikaSirayeli; Isibuyise umva isandla sayo sokunene ebusweni botshaba; Yatshisa kwaYakobi njengomlilo olenyayo, odlayo ngeenxa zonke.
2:4 Isityedile isaphetha sayo njengotshaba; imise isandla sayo sokunene, saxelisa esombandezeli, Yazibulala zonke izinto ezinqwenelekayo emehlweni; Ententeni yentombi enguZiyon, ibuphalazile ubushushu bayo njengomlilo.
2:5 INkosi yam isuke yaba njengotshaba; imginyile uSirayeli, Iziginyile zonke iingxande zayo ezinde, izonakalisile iinqaba zayo ezinkulu; Yandisa entombini enguYuda uncwino nokukhala.
2:6 Iyichithile indawo yayo ebiyiweyo njengomyezo; Iyitshabalalisile indawo yayo yentlangano; UYehova wenze walityalwa eZiyon umthendeleko nesabatha; Wabagiba ekubhavumeni komsindo wakhe ukumkani nombingeleli.
2:7 INkosi yam isihlambele isibingelelo sayo, ithe nethe kuyo ingcwele yayo, Izivingcelele esandleni sotshaba iindonga zeengxande zayo ezinde; Baxokozela endlwini kaYehova njengemini yomthendeleko.
2:8 UYehova ucinge ukonakalisa udonga lwentombi enguZiyon; Wolule ulutya lokulinganisela, akasibuyisa isandla sakhe ekuginyeni; Wenza ungqameko lomsele lwaba nesijwili, kwanodonga; zithokombisile kunye ezo zinto.
2:9 Amasango ayo atshonile emhlabeni; uyitshabalalisile, uyaphule imivalo yayo; Ukumkani wayo nabathetheli bayo basezintlangeni, akukho myalelo; Abaprofeti bayo abafumani mbono kuYehova.
2:10 Ahleli emhlabeni ethe cwaka amadoda amakhulu entombi enguZiyon; Azigalele ngomhlaba entloko, abhinqe ezirhwexayo; Uzithobele emhlabeni iintloko zawo umthinjana waseYerusalem.
2:11 Amehlo am aphela ziinyembezi, ziyabila izibilini zam, Isibindi sam siphalalele emhlabeni, ngenxa yokwaphuka kwentombi yabantu bakowethu, Ngokutyhafa kwabantwana, nabasemabeleni, ezitratweni zomzi.
2:12 Bamana ukuthi koonina, Iphi na ingqolowa newayini? Ekutyhafeni kwabo njengabangxwelerhiweyo ezitratweni zomzi, Ekuziphalazeni kwemiphefumlo yabo esifubeni sonina.
2:13 Ndikungqinele, ngantoni na? Ndikufanekise nantoni na, ntombi yaseYerusalem? Ndikulinganise nantoni na, ukuze ndikuthuthuzele, ntombindini iyintombi, inguZiyon? Ngokuba kukhulu ngangolwandle ukwaphuka kwakho; ngubani na onokukuphilisa?
2:14 Abaprofeti bakho bakubonele imibono yento engento nejavujavu; Ababutyhila ubugwenxa bakho, ukuba kubuyiswe ukuthinjwa kwakho; Bakubonele imibono ezizihlabo ezingezizo, nezokugxothwa.
2:15 Babetha izandla ngawe bonke abadlula ngendlela; Benza umsondlo, bahlunguzele iintloko ngentombi enguYerusalem, besithi, Ngulo mzi na, lo kuthiwa kuphela kwenzwakazi, yimihlali yehlabathi lonke?
2:16 Zonke iintshaba zakho zikwakhamisela umlomo; Zenza umsondlo, zitshixizela amazinyo; zithi, Siyiginyile; Inene, yiyo le imini ebe siyithembile; siyifumene, siyibonile.
2:17 Ukwenzile uYehova abekunkqangiyele; Ulizalisile ilizwi lakhe, abeliwisele umthetho kususela kwiimini zamandulo; Ugungxule, akaconga; Wenze lwakuvuyelela utshaba lwakho, Uphakamise uphondo lwababandezeli bakho.
2:18 Intliziyo yabo ikhala eNkosini yam; Ludonga lwentombi enguZiyon, mazihle iinyembezi njengomlambo imini nobusuku; Musa ukuyeka, malungaphezi ukhozo lweliso lakho.
2:19 Vuka, uhlahlambe ebusuku, ekuqalekeni kwemilindo; Yiphalaze njengamanzi intliziyo yakho ebusweni beNkosi; Ziphakamisele kuyo izandla zakho, ngenxa yomphefumlo wabantwana bakho, Abatyhafileyo kukulamba ekujikeni kwezitrato zonke.
2:20 Bona, Yehova, ukhangele, ngubani na lo wenjenje ukumphatha kakubi? Abafazi bangadla isiqhamo somzimba wabo na? Badle abantwana ababathantamisayo na? Angabulawelwa engcweleni yeNkosi na umbingeleli nomprofeti?
2:21 Balele emhlabeni phandle oyinkwenkwe noyindoda enkulu; Umthinjana wam namadodana am awile likrele; Ubulele ngemini yomsindo wakho, usikile, akwaconga.
2:22 Ukumemile ngokwemini yomthendeleko ukunxunguphala kwam ngeenxa zonke, Akwabakho usindayo, usalayo, ngemini yomsindo kaYehova. Endibathantamisileyo ndabakhulisa, utshaba lwam lubagqibele.
3:1 Ndim indoda ebone iintsizi, ngentonga yokuphuphuma komsindo wakhe.
3:2 Undikhokele wandihambisa ebumnyameni, akwaba sekukhanyeni.
3:3 Ubuye wasiguqulela kum ndedwa isandla sakho imini yonke.
3:4 Uyonakalisile inyama yam nolusu lwam; uwaphule amathambo am.
3:5 Undakhele wandirhaqa ngenyongo nendiniso.
3:6 Undibele ezindaweni ezimnyama, njengabafe ngonaphakade.
3:7 Undibiyele ngeenxa zonke, andinakuphuma; uwenze aba nzima amakhamandela am obhedu.
3:8 Noko ndikhalayo, ndizibikayo, uyawuvingcela umthandazo wam.
3:9 Uzibiyele iindlela zam ngamatye aqingqiweyo, uzenze goso iingqushu zam.
3:10 Kum uyibhere elalelayo, uyingonyama esezintsithelweni.
3:11 Uzityekisile iindlela zam, wandidlavula; undenze inxuwa.
3:12 Usigobile isaphetha sakhe, wandimisa ndaba yitekeni yotolo lwakhe.
3:13 Uzise ezintsweni zam iintolo zomphongolo wakhe.
3:14 Ndisuke ndayintlekisa kubantu bonke bakowethu; ndiyingoma yabo imini yonke.
3:15 Undihluthise ngeento ezikrakra, wandiseza ndahlutha umhlonyane.
3:16 Uwaphule ngohlalu amazinyo am; undixinzelele phantsi eluthuthwini.
3:17 Uwuhlambile umphefumlo wam, awaba naluxolo; ndiyilibele into elungileyo.
3:18 Ndathi, aphelile amandla am, nokulinda kwam kuYehova.
3:19 Zikhumbule iintsizi zam, nokutshutshiswa kwam, umhlonyane nenyongo.
3:20 Umphefumlo wam uyazikhumbula unangoku ezo zinto, usibekekile kum.
3:21 Oko ndikunyamekele ngentliziyo: ngenxa yoko ndilindile.
3:22 Kungeenceba zikaYehova le nto singagqityelwanga, ngokuba azipheli iimfesane zakhe.
3:23 Zintsha imiso ngemiso; kukhulu ukuthembeka kwakhe.
3:24 Isabelo sam nguYehova, utsho umphefumlo wam; ngenxa yoko ndilindele kuye.
3:25 UYehova ulungile kwabathembele kuye, kumphefumlo omquqelayo.
3:26 Kulungile ukuba umntu alulindele, ethe cwaka, usindiso lukaYehova.
3:27 Kuyilungele indoda ukuba iyithwale idyokhwe kwasebutsheni bayo.
3:28 Mayihlale yodwa ithe cwaka, xa iyithwalisiweyo.
3:29 Mayiwubeke eluthulini umlomo wayo; kungabakho ithemba mhlawumbi.
3:30 Mayisinikele isidlele sayo koyibethayo; mayihluthe yingcikivo.
3:31 Ngokuba iNkosi yam ayiyi kumhlamba umntu ngonaphakade,
3:32 Ngokuba naxa imhlisele usizi, noko yoba nemfesane ngokobuninzi benceba yayo.
3:33 Ngokuba ayibacinezeli ngokuphuma entliziyweni yayo, ibenze babe nosizi oonyana babantu.
3:34 Ekutyunyuzweni kwababanjiweyo bonke behlabathi phantsi kweenyawo;
3:35 Ekulijikeni ityala lomfo phambi kobuso bOsenyangweni;
3:36 Ekuphenulweni komntu ekubambaneni kwakhe nomnye: iNkosi yam ayiboni na?
3:37 Ngubani na okhe wathetha, kwenzeka, iNkosi yam ingawisanga mthetho?
3:38 Akuphumi okubi nokulungileyo emlonyeni wOsenyangweni na?
3:39 Yini na ukuba umntu akhalaze ephilile? Umfo makakhalaze ngenxa yezono zakhe.
3:40 Masiziphengulule iindlela zethu, sizigocagoce, sibuyele kuYehova.
3:41 Masizinyuse iintliziyo zethu kunye nezandla zethu, sizise kuThixo emazulwini.
3:42 Thina sikreqile saba neenkani; wena akuxolelanga.
3:43 Uzigqubuthele ngomsindo, wasisukela; ubulele akwaconga.
3:44 Uzigqubuthele ngelifu, ukuze ungaphumeli umthandazo wethu.
3:45 Usenze inkunkuma, imvuthuluka esazulwini sezizwe.
3:46 Zisakhamisele umlomo wazo zonke iintshaba zethu.
3:47 Kokwethu ukunkwantya, nomgongxo, nesibatha, nokutshabalala, nokwaphuka.
3:48 Iliso lam lihla imijelo yamanzi, ngenxa yokwaphuka kwentombi yabantu bakowethu.
3:49 Iliso lam liyatyityizela, aliyeki, alinqamki,
3:50 Ade aqondele abone uYehova, esemazulwini.
3:51 Iliso lam liyawubulala umphefumlo wam, ngenxa yeentombi zonke zomzi wakowethu.
3:52 Zindizingele zandizingela njengentaka iintshaba zam ngelize.
3:53 Zibubhangisile ubomi bam ngokundeyelisela emhadini, zandigibisela ngamatye.
3:54 Amanzi ahambe phezu kwentloko yam, ndathi, Ndinqanyulwe.
3:55 Ndinqule igama lakho, Yehova, kongaphantsi umhadi.
3:56 Izwi lam waliva; musa ukuyifihla indlebe yakho ekubefuzeni kwam, ekuzibikeni kwam.
3:57 Wasondela ngemini yokukunqula kwam, wathi, Musa ukoyika.
3:58 Uwathethile amatyala omphefumlo wam, Nkosi yam; ubukhulule ubomi bam ngokubumisela.
3:59 Ukubonile, Yehova, ukuphenulwa kwam; ligwebe ityala lam.
3:60 Uyibonile yonke impindezelo yabo, uzivile zonke iingcinga zabo ngam.
3:61 Ukuvile ukungcikiva kwabo, Yehova, uzivile zonke iingcinga zabo ngam,
3:62 Umlomo wabo basukela phezulu kum, nezicamango zabo ngam yonke imini.
3:63 Ukuhlala kwabo nokusuka kwabo kubheke; ndiyingoma yabo.
3:64 Babuyisele imbuyekezo, Yehova, ngokwezenzo zezandla zabo.
3:65 Banike ubumfama bentliziyo; intshwabulo yakho mayibe kubo.
3:66 Basukele ngomsindo, ubatshabalalise, bangabikho phantsi kwamazulu kaYehova.
4:1 Yoo! Isuke igolide yaba mncumevu; isuke ecikizekileyo, elungileyo, yaba yeyimbi; Asuke aphalazwa amatye engcwele ekujikeni kwezitrato zonke.
4:2 AbeZiyon abanqabileyo, abamelwe yigolide engcwengiweyo, Yoo! Babalelwa ekubeni yimiphanda yodongwe, umsebenzi wezandla zombumbi.
4:3 Kanti neempungutye ziyalirhola ibele, zanyise amathole azo; Ke yona intombi yabantu bakowethu isuke yaba sisijorha, njengenciniba entlango.
4:4 Ulwimi losebeleni lunamathela ekhuhlangubeni lakhe linxano; Abantwana bacela isonka, akukho ubaphulelayo.
4:5 Ababesidla ubuncwane baphanzile ezitratweni; Ababephathwa ngeengubo ezibomvu bawola amazala.
4:6 Bukhulile ubugwenxa bentombi yakowethu ngaphezu kwesono seSodom, Yona yabhukuqwayo ngephanyazo, kungasiwanga sandla kuyo.
4:7 Babeqaqambile ababalulekileyo bayo ngaphezu kwekhephu; baye bemhlophe ngaphezu kwamasi; Babeyingqombela imizimba ngaphezu kwekorale, isibili sabo besinjengesafire;
4:8 Imbonakalo yabo imnyama ngaphezu kocolothi; Abanakaneki ezitratweni; ulusu lwabo lutshele emathanjeni abo; lomile, lwanjengokhuni.
4:9 Baneyhweba ababulewe ngekrele kunababulewe yindlala, Bona baphelayo ngokubulawa kukungabikho kweziqhamo zamasimi.
4:10 Izandla zabafazi abanemfesane zipheke abantwanana babo, Baba kukudla kwabo ekwaphukeni kwentombi yabantu bakowethu.
4:11 Ubuphelelisile ubushushu bakhe uYehova, ukuphalazile ukuvutha komsindo wakhe; Wafaka umlilo eZiyon, wazitshisa iziseko zayo.
4:12 Bebengenakukholwa ookumkani behlabathi, nabemi bonke belimiweyo, Ukuba ubengangenayo umbandezeli notshaba emasangweni aseYerusalem.
4:13 Kungenxa yezono zabaprofeti bayo, nobugwenxa bababingeleli bayo, Abaphalaze igazi lamalungisa phakathi kwayo.
4:14 Baphamzela beziimfama ezitratweni, bedyobhekile ligazi, Bada abantu ababa nakuchukumisa nezambatho zabo.
4:15 Sukani, nantso inqambi! Kwatshiwo ukumenyezwa kubo. Sukani, sukani, musani ukuphatha! Bakusaba, baphamzela nalapho, kwathiwa phakathi kweentlanga, Mabangaphindi baphambukele khona.
4:16 Ubuso bukaYehova bubachithachithile, akasayi kubabheka; Ubuso bababingeleli ababubhekanga, amadoda amakhulu abawababalanga.
4:17 Thina, amehlo ethu ayaphela, ekhangele uncedo olungamampunge; Ekuboniseleni kwethu sibonisela uhlanga olungayi kusisindisa.
4:18 Bazingela amanyathela ethu, ukuze singabi nakuhamba ezitratweni zethu; Kusondele ukuphela kwethu, izalisekile imihla yethu; ewe, kufikile ukuphela kwethu.
4:19 Abasisukelayo banamendu ngaphezu kwamaxhalanga asezulwini; Basisukela ezintabeni ngokushushu, basilalela entlango.
4:20 Umoya wamathatha ethu, umthanjiswa kaYehova, ubanjisiwe emihadini yabo: Lowo besisithi, Siya kuhlala phantsi komthunzi wakhe ezintlangeni.
4:21 Yiba nemihlali uvuye kambe, ntombi yakwaEdom, ihleliyo ezweni lakwaUtse; Iya kudlulela nakuwe indebe; uya kunxila, uzihlube.
4:22 Bugqityiwe ubugwenxa bakho, ntombi inguZiyon; Akayi kuphinda akufuduse; Uya kubuvelela ubugwenxa bakho, ntombi yakwaEdom. Uya kuzityhila izono zakho.
5:1 Kukhumbule, Yehova, okusihleleyo; Bheka, uyibone ingcikivo yethu.
5:2 Ilifa lethu lisuke lenziwa elabasemzini, Izindlu zethu zalunga kwabolunye uhlanga.
5:3 Siziinkedama, asinabawo; Oma banjengabahlolokazi.
5:4 Amanzi ethu siwasela ngesilivere; Iinkuni zethu ziza kuthi ngexabiso.
5:5 Intshutshiso iphezu kwentamo yethu; Sidiniwe, asinakuphumla.
5:6 Isandla sisinika amaYiputa, Nama-Asiriya, ukuba sihluthe sisonka.
5:7 Oobawo bonile, abasekho; Thina sithwele ubugwenxa babo.
5:8 Silawulwa ngabakhonzi; Akukho usiqhiwulayo ezandleni zabo.
5:9 Isonka sethu sisizuza ngomphefumlo wethu usisichenge. Ngenxa yekrele lasentlango.
5:10 Ulusu lwethu luyavutha njengeziko Ngenxa yolophu lwendlala.
5:11 Badlwengule abafazi eZiyon, Iintombi emizini yakwaYuda.
5:12 Baxhome abathetheli ngezandla; Ubuso bamadoda amakhulu abubekwa.
5:13 Amadodana athwala amatye okusila, Amakhwenkwe akhubeka phantsi kweenkuni.
5:14 Amadoda amakhulu aphezile ukuya esangweni; Amadodana, ekubetheni uhadi.
5:15 Iphelile imihlali yentliziyo yethu, Ukuqamba kwethu kujike kwaba kukumbambazela.
5:16 Siwile isithsaba entlokweni yethu; Yeha ke thina! kuba sonile.
5:17 Ngenxa yoko ityhafile intliziyo yethu; Ngenxa yezo zinto amnyama amehlo ethu;
5:18 Ngenxa yentaba yaseZiyon, kuba ibharhile, Kuhamba iimpungutye phezu kwayo.
5:19 Wena, Yehova, uhleli ngonaphakade; Itrone yakho ikwisizukulwana ngesizukulwana.
5:20 Yini na ukuba usilibale ngonaphakade, Usilahle imihla emide?
5:21 Sibuyisele kuwe, Yehova; sobuya; Hlaziya imihla yethu njengokwamandulo.
5:22 Ungaba usicekise mpela na, Wanoburhalarhume kuthi ngokukhulukazi na?


text:
OKWENZEKA EHLABATHINI
Makhe Sithethe Ngendalo
Nangona umhlaba uvelisa umoya ococekileyo, ukutya okunesondlo namanzi acocekileyo, abantu bayaqhubeka bemosha indalo ebangela kubekho ezi zinto. Oososayensi babila besoma bekhangela indlela yokulungisa lo monakalo.
EOstreliya
Kuqikelelwa ukuba kukho amanzi amaninzi angenatyuwa ingako ngaphantsi komgangatho weelwandle ehlabathini lonke. UVincent Post weYunivesithi iFlinders eAdelaide uthi: “Amanzi olwandle ayekade engekho maninzi njengokuba enjalo namhlanje,” ngoko ke unxweme lwaluthe qelele. Ngelo xesha, amanzi emvula “ayezalisa iindawo namhlanje eziphantsi kolwandle.” Oososayensi banethemba lokuba ngenye imini, la manzi aphantsi kolwandle aza kunceda abantu abangaphezu kwezigidi eziyi-700 abangenawo amanzi acocekileyo.
INtlango YeSahara
Isiqingatha sezilwanyana ezikhulu ezihlala kwiSahara siye sanyamalala okanye ngoku sihlala kwindawo nje encinci kakhulu kunaleyo sasikade sifumaneka kuyo. Kuthiwa ezinye zeengxaki zizidubedube ezenzeka kuloo ngingqi nokuzingela ngokugqithiseleyo. Nangona izilwanyana nezityalo ezifumaneka kwiintlango zizininzi njengezo zifumaneka emahlathini, abaphandi bathi “into yokungakhathalelwa kwezinto eziphila kwiintlango icaca ekungaxhasweni kwazo ngokwezimali.” Ngenxa yoko, kunzima ngoososayensi ukuzibek’ esweni izityalo nezilwanyana zasentlango ezisengozini.
Ehlabathini
Kuqikelelwa ukuba ngo-2012 umntu omnye kwabasibhozo oye wafa ubulewe kukungcola komoya. UMbutho Wezempilo weZizwe Ezimanyeneyo (World Health Organization) uthi, “Ngoku ukungcola komoya yeyona ngozi yezempilo egqugqisayo emhlabeni.”
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.
Ngaba Abantu Baza Kuwonakalisa Ngokupheleleyo Umhlaba?
IBhayibhile zange ixele nje umonakalo womhlaba owenzeka ngoku, kodwa kwanemiphumo yawo.